Ismail Sabri nafi tidak mahu bubar Parlimen kerana jawatan PM
Oleh ABDUL RASHID ABDUL RAHMAN

11 Disember 2021, 2:16 pm
BERA – Perdana Menteri Datuk Seri Ismail Sabri Yaakob berkata, Pilihan Raya Umum ke-15 (PRU-15) tidak harus dilakukan tergesa-gesa kerana ia perlu mengambil kira pelbagai faktor termasuk persediaan parti dan juga situasi semasa negara.
Beliau yang juga Naib Presiden UMNO berkata, walaupun PRU-15 tidak dilakukan dalam masa terdekat ia bukan bermaksud kerana beliau ‘selesa’ dengan jawatan Perdana Menteri sebaliknya bagi memberi tumpuan kepada kepentingan rakyat.
“Bukan kerana saya hendak duduk di sini (Perdana Menteri) tidak payah pilihan raya (dalam masa terdekat) tetapi saya melihat kepada tugas menjaga kepentingan rakyat termasuk masyarakat luar bandar, sebab itu saya kata sabar dulu.
“Selain itu kita perlu menang (PRU-15) dan kalau syarat menang perlu bersedia kita perlu bersedia segala-galanya,”katanya ketika berucap pada majlis perasmian Mesyuarat Perwakilan Wanita, Pergerakan Pemuda dan Puteri UMNO Bahagian Bera di Dewan Konvensyen Majlis Daerah Bera di sini, hari ini.
Menurut Ismail Sabri, kemenangan Barisan Nasional (BN) dalam Pilihan Raya Negeri Melaka baru-baru ini tidak boleh dijadikan sebagai tanda aras bagi kemenangan BN di seluruh negara dalam PRU-15.
Katanya ini kerana undi popular BN dalam PRN berkenaan hanya meningkat 0.88 peratus dan hanya kira-kira 65 peratus keluar mengundi serta ramai penyokong parti lain tidak keluar pada hari mengundi.

“Saya kata PRN Melaka tidak boleh menjadi model (PRU-15), kita jaga kita, orang Bera jaga di Bera, orang negeri Kedah, Kelantan, Perak, Terengganu dan seluruh Malaysia memang tidak akan turun ke tempat lain (masa PRU-15).
“Jadi bukanlah sesuatu yang mudah untuk mengatakan kerana Melaka itu menang maka seluruh Malaysia kita akan menang,”katanya.
Dalam pada itu katanya, tindakan pihak tertentu yang ‘takut’ kepada orang muda dengan mencadangkan supaya parlimen dibubarkan sebelum 31 Disember ini sebelum pengundi automatik 18 tahun dibenarkan Januari depan amat tidak wajar.
Katanya, niat jahat menyekat pengundi muda itu akan memabwa padah kerana ia seolah-olah tidak yakin dengan kemamppuan golongan generasi muda memilih pemimpin negara. – K! ONLINE.


2 suspek kes tikam warga emas direman seminggu
Oleh ISKANDAR SHAH MOHAMED

11 Disember 2021, 2:19 pm
KLANG – Dua lelaki direman seminggu bagi membantu siasatan kes kontraktor warga emas yang maut ditikam ketika mahu menunaikan solat Jumaat di Kampung Idaman, Pandamaran di sini, semalam.
Ketua Polis Daerah Klang Selatan, Asisten Komisioner Cha Hoong Fong berkata, perintah reman ke atas kedua-dua suspek berusia 33 tahun itu dikeluarkan oleh Mahkamah Majistret Klang hari ini.
“Tempoh reman ke atas mereka termasuk seorang penggangur dibenarkan selama tujuh hari sehingga 17 Disember ini.
“Siasatan menyeluruh kes itu masih sedang dijalankan,” katanya ketika dihubungi hari ini.
Kosmo! terdahulu melaporkan hasrat seorang lelaki warga emas untuk menunaikan solat Jumaat bertukar tragedi apabila dia maut ditikam di hadapan rumahnya di Kampung Idaman.
Dalam kejadian kira-kira pukul 12.30 tengah hari itu, mangsa, Mohd. Sani Abdullah, 69, meninggal dunia akibat kecederaan di anggota badan. – K! ONLINE


Tiada perubahan Kelas Lesen Memandu – JPJ.
Oleh MOHD. HUSNI MOHD. NOOR

11 Disember 2021, 2:29 pm
PUTRAJAYA – Jabatan Pengangkutan Jalan (JPJ) menjelaskan bahawa tiada sebarang perubahan terhadap Kelas Lesen Memandu sedia ada, ketika ini.
JPJ menerusi hantaran di Facebook rasminya hari ini berkata, sehingga kini penetapan Kelas Lesen Memandu B2 masih kekal sebagai Motosikal Tidak Melebihi 250cc.
Tangkap layar perkongsian tular tidak benar yang menyatakan bahawa Kelas Lesen Memandu B2 telah dinaikkan daripada 250cc kepada 500cc.
“Baru-baru ini timbul kekeliruan berhubung Kelas Lesen Memandu yang dikongsikan blogger EbidMotor.com yang menyatakan bahawa Kelas Lesen Memandu B2 telah dinaikkan daripada 250cc kepada 500cc.
“Jabatan ini memandang serius perkara ini dan menyeru kepada orang ramai agar merujuk ke laman web dan media sosial rasmi JPJ sebelum mempercayai sebarang info yang tular,” katanya.-K! ONLINE


Bandar di Vietnam hentikan penjualan daging anjing, kucing
Oleh KOSMO!

11 Disember 2021, 1:53 pm
HANOI – Sebuah bandar pelancongan yang terkenal di Vietnam berikrar untuk menghentikan aktiviti penjualan daging kucing dan anjing yang selama ini dianggap sebagai makanan istimewa penduduk secara berperingkat, lapor akhbar Arab News semalam.
Dianggarkan lima juta ekor anjing dimakan pada setiap tahun di negara itu, sekali gus meletakkannya pada kedudukan kedua tertinggi di dunia selepas China, dengan ramai percaya bahawa amalan tersebut mampu menghilangkan nasib malang.
Pihak berkuasa di Hoi An, sebuah pelabuhan perdagangan bersejarah dan tapak Warisan Dunia telah menandatangani perjanjian bersama kumpulan hak asasi haiwan, Four Paws International untuk menghentikan penjualan dan amalan memakan daging kucing dan anjing secara berperingkat.
“Kami mahu membantu mempromosikan kebajikan haiwan melalui pembasmian wabak rabies, menghentikan penjualan daging kucing dan anjing secara berperingkat dan menjadikan bandar ini sebagai destinasi utama pelancongan,’’ kata Timbalan Datuk Bandar Hoi An, Nguyen The Hung.
Tinjauan nasional yang dijalankan oleh kumpulan hak asasi haiwan pada tahun ini mendapati bahawa hanya 6.3 peratus daripada 600 orang di Vietnam memakan haiwan itu dengan 88 peratus menyokong larangan dilakukan.
Kebiasaan itu semakin berkurangan apabila pendapatan penduduk meningkat dan golongan kaya menjadikan haiwan itu sebagai haiwan peliharaan.

Bagaimanapun, daging anjing masih dijual di Hanoi dengan beberapa penduduk mengenepikan kebajikan haiwan itu.
Pada 2018, pegawai dari Hanoi telah menyeru orang ramai untuk berhenti memakan daging anjing kerana merosakkan reputasi ibu negara.
Selain itu, terdapat juga kebimbangan kesihatan yang boleh menyebabkan jangkitan rabies dan boleh membawa maut. – AGENSI


Safawi waspada hadapi dua aksi getir
Oleh MUHAMAD ARDIE PUTRA SUHAIMI

11 Disember 2021, 2:00 pm
PEMAIN sensasi skuad Harimau Malaya, Safawi Rasid berharap rakan sepasukannya yang lain tidak mendabik dada sebaliknya perlu terus bekerja keras dalam usaha meloloskan diri ke peringkat separuh akhir Piala AFF Suzuki 2020 kali ini.
Sebagai rekod, Safawi berada dalam kelas tersendiri ketika ini selepas berjaya meledak empat gol dalam kejohanan dwitahunan itu termasuk jaringan hatrik sewaktu menewaskan Laos 4-0 kelmarin.
Pemain sayap Johor Darul Ta’zim (JDT) yang mendahului carta penjaring terbanyak kejohanan mahu momentum sama dikekalkan apabila Malaysia turun menentang Vietnam di Stadium Bishan esok sebelum bertemu Indonesia di Stadium Nasional Singapura, pada 19 Disember.
Kata Safawi, pasukan tidak boleh terlalu selesa kerana ujian sebenar sudah tentu dua aksi terakhir peringkat kumpulan nanti tetapi tahap keyakinan ketika ini sememangnya berada di tahap tertinggi.
“Barisan pemain sudah tetapkan dalam fikiran bahawa kita perlu fokus satu perlawanan ke satu perlawanan. Harus diakui dua kemenangan yang diraih sedikit sebanyak meningkatkan motivasi pemain ketika ini.
“Namun, saya harap pasukan tidak terlalu selesa kerana kita masih ada perlawanan getir yang harus ditempuh dan sudah tentu barisan pemain perlu meningkatkan prestasi,” katanya selepas tamat perlawanan kelmarin.


Busana songket Erra, Lisa curi tumpuan
Oleh MOHAMMAD SHAHEMY AZMI

11 Disember 2021, 2:28 pm
PETALING JAYA – Penampilan dua selebriti popular Erra Fazira dan Datin Lisa Surihani sebagai penyampai anugerah pada malam kemuncak Festival Filem Malaysia ke-31 (FFM31) malam tadi mendapat pujian netizen apabila kedua-duanya tampil dengan berpakaian tradisional songket.
Dalam acara tersebut, Erra dan Lisa tampil dalam persalinan songket berona biru gelap dan kelabu sekali gus menyerlahkan pesona kesopanan dan keanggunan milik dua primadona filem tersebut.
Difahamkan, Erra atau nama lengkapnya Fazera Wan Chek menggayakan busana songket dengan potongan moden daripada butik Lumiere Concept.
Manakala Lisa pula menggayakan baju kurung songket lengkap berselendang sentuhan pereka fesyen duo terkenal, Rizman Ruzaini.
Menjengah komen yang ditinggalkan netizen dalam Instagram, rata-rata kagum dengan pemilihan pakaian kedua-dua pelakon itu kerana mengangkat budaya serta nilai tradisi apabila mengenakan busana daripada songket.
Malah, ada juga berpendapat anugerah berprestij seperti FFM wajah mengetengahkan konsep tradisional pada tema pakaian.

“Sepatutnya setiap apa anugerah perlu diterapkan pakai pakaian tradisional,” kata seorang pengguna Instagram.
Dalam pada itu, ada juga netizen berpendapat bahawa seseorang selebriti itu tidak perlu untuk tampil dengan imej seksi kerana pakaian tradisional juga boleh menyerlahkan aura mereka.
“Punyalah cantik dengan busana tradisional. Tidak perlu seksi, pakai songket pun dan cukup seksi,” kata seorang netizen.
“Kedua-duanya cantik. Suka tengok pakaian Erra dan Lisa menggayakan songket,” kata seorang lagi pengguna Instagram.
Sekadar info, FFM31 yang berlangsung malam tadi di Dewan Plenari, Pusat Konvensyen Kuala Lumpur (KLCC) menyaksikan filem Roh arahan pengarah Emir Ezwan menggondol anugerah Filem Terbaik FFM31 sekali gus melayakkan naskhah dibintangi June Lojong, Farah Ahmad dan Nam Rom itu menerima Dana Kandungan Digital (DKD) bernilai RM500,000.
Dihoskan oleh Awal Ashaari dan Sharifah Shahira, penganjuran FFM31 diadakan dengan penerapan norma baharu dalam meminimumkan risiko keselamatan dan mengekang penularan pandemik Covid-19. – K! ONLINE


Gadis OKU hilang di HKL ditemui selamat di KL Sentral
Oleh NORHAYATI YAHAYA

11 Disember 2021, 2:47 pm
SHAH ALAM – Gadis orang kelainan upaya (OKU) yang tular dilaporkan hilang di Hospital Kuala Lumpur (HKL) kelmarin ditemui di Stesen KL Sentral pagi tadi.
Johani Borhanudin, 26, merupakan pemegang kad OKU mental merupakan pesakit Sistemik Lupus Eritematosus (SLE) atau lupus ditemui kira-kira pukul 11.05 pagi.
Jarak antara dua lokasi hilang dan ditemui adalah kira-kira 5.5 kilometer.
Kakaknya, Roslidiwati Borhanudin, 33, berkata, mereka mendapat panggilan daripada seorang kakitangan Stesen Sentral Kuala Lumpur yang memaklumkan Johani atau Ani yang sedang merayau seorang diri di kawasan terbabit.
Katanya, kepastian mengenai keberadaan adiknya diakui menerusi gambar yang diberikan sebelum mereka sekeluarga datang segera ke lokasi tersebut.
“Sewaktu ditemui didapati Ani masih memakai pakaian yang sama ketika hari dia hilang namun berada dalam keadaan letih dan matanya juga sayu.

“Turut didapati kakinya bengkak kerana terlalu lama berjalan namun bersyukur kerana dia selamat dan sangat berterima kasih kepada semua pihak yang sudi membantu dalam misi mencari Ani,” katanya ketika dihubungi hari ini. – K! ONLINE


Bumbung sekolah sedang dibaiki runtuh
Oleh NUR ALINA HASSAN

11 Disember 2021, 1:20 pm
MUAR – Guru dan pelajar di Sekolah Menengah Kebangsaan (SMK) Seri Menanti, di sini, kelmarin, dikejutkan dengan runtuhan bumbung yang berlaku di sebuah blok sekolah berkenaan.
Ahli Parlimen Muar, Syed Saddiq Syed Abdul Rahman berkata, kejadian pada Khamis lalu berlaku ketika sesi persekolahan di mana semua pelajar sedang menjalani waktu rehat.
“Bagaimanapun, tiada kemalangan jiwa dilaporkan. Saya difahamkan dua buah blok sekolah berkenaan ketika itu terlibat dalam proses baik-pulih bumbung ekoran strukturnya yang telah uzur.
“Kerja-kerja menukar bumbung telah bermula sejak sesi persekolahan dibuka dan kedua-dua bangunan tersebut masih belum digunakan lagi,” katanya ketika dihubungi.
Beliau berkata, bagaimanapun runtuhan bumbung hanya melibatkan sebuah bangunan dan pihak sekolah menyerahkan isu berkenaan kepada Kementerian Pendidikan Malaysia (KPM) serta Jabatan Kerja Raya (JKR) untuk tindakan selanjutnya. – K! ONLINE.


Firmino bakal tambah sengat Liverpool
Oleh KOSMO!

11 Disember 2021, 12:30 pm
LIVERPOOL – Kehadiran semula penyerang, Roberto Firmino dalam sesi latihan Liverpool menghadirkan perkhabaran positif dan kelegaan buat pasukan itu menjelang pertemuan menentang Aston Villa pada aksi Liga Perdana Inggeris malam ini.
Firmino mengalami kecederaan hamstring ketika kemenangan 2-0 Liverpool ke atas Atletico Madrid awal November lalu dan kini kembali menjalani latihan penuh pasukan bersama dua lagi pemain lain, Joe Gomez dan Naby Keita.
Pertahanan The Reds, Virgil Van Dijk antara pemain yang cukup gembira dengan kehadiran semula Firmino yang dilihat mampu menjadikan jentera serangan pasukan itu lebih tajam.
“Bobby, Naby, Joe, Hari yang cukup menarik,” kata Van Dijk menerusi video yang dimuat naik di laman sesawang Liverpool.
Sekali pun tanpa Firmino, Liverpool kekal cemerlang dan berjaya memenangi enam daripada tujuh perlawanan yang diharungi
Pemulihannya jelas lebih cepat berbanding jangkaan pengurus pasukan, Jurgen Klopp yang merasakan Firmino terpaksa disisih lebih lama.

Sepanjang ketiadaannya, tempat Firmino diisi oleh Diogo Jota yang digandingkan bersama, Mohamed Salah dan Sadio Mane.
Sementara itu, pemain tengah Liverpool, Alex Oxlade-Chamberlain menyatakan kemenangan ke atas AC Milan di Liga Juara-Juara meletakkan pasukan itu berada dalam situasi lebih baik.
“Saya fikir pasukan ini berada pada tahap terbaik dan menjadi lebih baik berbanding apa yang kami sudah lakukan,” katanya. – AGENSI


Motosikal masuk longkang, suami isteri warga emas maut
Oleh MOHD SYALMIZI HAMID

11 Disember 2021, 1:24 pm
SEBERANG PERAI – Sepasang suami isteri warga emas terbunuh selepas motosikal dinaiki mereka terbabit kemalangan di Jalan Pengkalan Machang, Butterworth di sini semalam.
Dalam kejadian kira-kira pukul 8 pagi itu, mangsa yang kedua-duanya berusia 66 tahun meninggal dunia di tempat kejadian dipercayai akibat kecederaan parah.
Ketua Polis Daerah Seberang Perai Utara, Asisten Komisioner Mohd. Radzi Ahmad berkata, siasatan pihaknya mendapati kemalangan membabitkan motosikal jenis Modenas berwarna merah menuju ke arah Sungai Dua, Butterworth dipercayai hilang Kawalan.
Menurutnya, ketika kejadian mangsa dikatakan dari rumah mereka di Taman Desa Murni untuk menghantar isteri bekerja di bahagian pulau.
“Ketika tiba di lokasi kejadian, motosikal dipercayai telah hilang kawalan lalu terbabas dan melanggar batu penghadang di atas longkang sebelah kiri dan motosikal masuk ke dalam longkang.
“Penunggang dan pembonceng talah tercampak ke tepi kiri longkang dan kedua-duanya yang didapati mengalami kecederaan parah pada kepala dan badan disahkan meninggal dunia di tempat kejadian,” katanya dalam satu kenyataan hari ini.

Menurutnya, mayat mangsa dibawa ke Hospital Kepala Batas di sini untuk dibedah siasat. – K! ONLINE


4 lelaki ditahan curi besi keluli landasan kereta api
Oleh FARAHWAHIDA AHMAD

11 Disember 2021, 1:30 pm
SEGAMAT – Hanya dengan menggunakan motosikal, empat lelaki menjalankan kegiatan mencuri besi keluli dilokasi tapak pembinaan landasan kereta api sekitar daerah ini.
Taktik yang digunakan empat lelaki berusia diantara 20 hingga 40 tahun itu akhirnya terbongkar selepas mereka diberkas dalam beberapa siri tangkapan bermula 8 Disember lalu.
Ketua Polis Daerah Segamat, Superintendan Bahrin Mohd. Noh berkata, kejayaan itu susulan laporan yang dibuat kakitangan YTL Temporary di Tapak Landasan Keretapi KM 594, YTL Temporary Yard, Jalan Genuang, pada pukul 12.15 tengahari, 2 Disember, lalu.
Jelasnya, sebanyak 172 unit ‘Patrol Base Plate’ serta 700 unit paku ‘Long Spike’ besi keluli bernilai RM31,200 hilang disyaki dicuri suspek.
“Hasil risikan dan intipan dilakukan, polis berjaya menahan kesemua suspek mulai 8 Disember lalu, menerusi beberapa siri tangkapan di sekitar Segamat.
“Siasatan awal mendapati barang-barang yang dibawa keluar oleh suspek daripada lokasi kejadian menggunakan motorsikal secara berperingkat,” katanya dalam kenyataan di sini, hari ini. – K! ONLINE.


Perkahwinan pasangan kembar seiras tarik perhatian ramai
Oleh FITRI HAZIM

11 Disember 2021, 12:47 pm
PETALING JAYA – Dua pasangan pengantin kembar seiras mencipta detik manis bersama selepas mereka melangsungkan perkahwinan secara serentak sehingga mendapat perhatian orang ramai.
Majlis persandingan tersebut menjadi tular selepas gambar mereka dimuat naik di laman sosial Facebook.
Difahamkan, pasangan kembar seiras tersebut melangsungkan perkahwinan mereka di sebuah lokasi di Bukit Mertajam, Pulau Pinang baru-baru ini.
“Dua beradik lelaki kembar bertemu jodoh dengan pasangan dua beradik perempuan yang juga kembar. Tahniah Norazeman dan Norlaila serta Norazzuan dan Norlaili. Semoga berkekalan hingga Jannah,” katanya.
Rata-rata pengguna media sosial turut mendoakan kebahagiaan dua pasangan beradik kembar seiras tersebut dan mengingatkan mereka agar berhati-hati tidak bertukar pasangan.
“Percaturan Allah itu sangat hebat. Semoga bahagia hingga ke Jannah,” kata Nur Hidayati.

“Mak mentua kena bagi bilik jauh-jauh sikit bila balik kampung nanti, risau tertukar,” seloroh Hariz Azizan.
“Pengantin lelaki kedua-duanya tidak senyum serupa tidak dapat bezakan, begitu juga dengan pengantin perempuan dua-dua senyum di atas pelamin juga tidak dapat bezakan” ujar Hafiz Raihan. – K! ONLINE


Varane kembali perkuatkan United
Oleh KOSMO!

11 Disember 2021, 1:00 pm
MANCHESTER – Manchester United mendapat perkhabaran gembira selepas pemain pertahanan mereka, Raphael Varane kembali menjalani latihan penuh bersama pasukan itu dan bakal berada di bangku simpanan menjelang aksi menentang Norwich City awal pagi esok.
Pemain antarabangsa Perancis yang berhijrah dari Real Madrid pada musim panas lalu tersisih daripada aksi bersama United sejak November lalu selepas berdepan masalah kecederaan hamstring.
Dia mengalami kecederaan pangkal paha ketika menyertai skuad Perancis pada Oktober sehingga terlepas dua perlawanan sebelum berdepan masalah hamstring ketika United menentang Atalanta pada saingan Liga Juara-Juara.
Jangkaan awal menyaksikan Varane mungkin hanya akan kembali beraksi pada awal tahun hadapan tetapi proses pemulihannya berjalan dengan lancar sekali gus membolehkannya kembali menjalani latihan bersama pasukan lebih awal.
Perkembangan itu menyaksikan Varane mungkin akan berada dalam skuad United yang akan berdepan Norwich biarpun di bangku simpanan tetapi segala keputusan bergantung kepada pengurus mereka, Ralf Rangnick.
Bagaimanapun, dia hampir pasti akan diturunkan untuk aksi menentang Brentford pada pertengahan minggu nanti.

Kecederaan Varane menyaksikan United berdepan masalah di bahagian pertahanan sehingga memaksa Rangnick menurunkan Nemanja Matic sebagai pertahanan tengah ketika aksi terakhir peringkat kumpulan Liga Juara-Juara menentang Young Boys awal pagi Khamis lalu. – AGENSI


Jalan Simpang Pulai ke Cameron Highlands masih ditutup
Oleh ZAKI SALLEH

11 Disember 2021, 1:17 pm
IPOH – Laluan FT 185, Jalan Simpang Pulai-Blue Valley ke Cameron Highlands di sini masih ditutup untuk semua jenis kenderaan susulan kejadian tanah runtuh yang berlaku pada 2 Disember lalu menyebabkan dua kenderaan tertimbus.
Ini kerana pemeriksaan semasa yang dijalankan mendapati kejadian kegagalan cerun masih berlaku akibat hujan lebat yang berterusan.
Jabatan Kerja Raya (JKR) Daerah Kinta dalam satu kenyataan memberitahu, pemeriksaan pakar juga mendapati jalan tersebut masih belum selamat untuk dilalui.
“Merujuk kepada pemeriksaan oleh Cawangan Pakar JKR, keadaan cerun masih belum selamat untuk dilalui oleh kenderaan sehingga kerja-kerja pembersihan runtuhan tanah dijalankan sepenuhnya.
“Notis penutupan ini disambung bermula 10 Disember sehingga pada tarikh yang akan dimaklumkan kelak,” ujar kenyataan tersebut.
Sehubungan itu, pengguna jalan raya boleh menggunakan laluan alternatif Jalan Persekutuan FT059 Jalan Tapah – Cameron Highlands sebagai jalan perhubungan sementara.

Menurut kenyataan itu lagi, pengguna jalanraya diingatkan untuk mematuhi arahan papan tanda keselamatan di tapak selain disaran merancang waktu perjalanan.
Laluan berkenaan ditutup sebelum ini sejak insiden tanah runtuh tersebut di Kilometer 27.10 sepanjang 100 meter.
Dalam kejadian kira-kira pukul 1.44 petang itu, sebuah kenderaan pelbagai guna jenis Toyota Alphard dan lori ikan tertimbus melibatkan pemandu kedua-dua kenderaan meninggal dunia. – K! ONLINE.


Bola sepak sawah jadi tarikan baharu di Negeri Sembilan
Oleh ZAKKINA WATI AHMAD TARMIZI

11 Disember 2021, 12:52 pm
KUALA PILAH – Penganjuran acara bola sepak sawah berpotensi untuk menjadi tarikan baharu untuk orang ramai mengunjungi Negeri Sembilan khususnya daerah ini.
Ia selepas sebuah tapak aktiviti bola sawah dikenali sebagai Stadium Bola Ngoca dibina di Kampung Budaya Terachi di sini dan kejayaan penganjuran Pesta Bola Ngoca.
Menteri Besar Negeri Sembilan, Datuk Seri Aminuddin Harun berkata, penyertaan menggalakkan sehingga 128 pasukan yang mengambil bahagian merupakan petanda baik untuk sukan itu dan beberapa sukan rakyat lain akan menjadi tarikan baharu di negeri ini.
“Ini merupakan petanda baik untuk Pesta Bola Ngoca ini diteruskan dan menjadi acara tahunan termasuk pertandingan memanjat tiang licin dan memukul bantal dan menangkap ikan.
“Semoga apa yang kami bangunkan akan menjadi tarikan rakyat setempat termasuk pelancong luar bagi melihat sendiri acara tradisi unik seperti ini,” katanya kepada pemberita selepas merasmikan Pesta Bola Ngoca di Perkampungan Budaya Terachi, di sini hari ini. – K! ONLINE.


Gerrard buang memori di Anfield
Oleh KOSMO!

11 Disember 2021, 12:00 pm
LIVERPOOL – Pengurus Aston Villa, Steven Gerrard mahu memastikan kemenangan buat pasukannya apabila berkunjung ke Anfield menentang Liverpool pada aksi Liga Perdana Inggeris (EPL) malam ini.
Kepulangan Gerrard ke Anfield pastinya penuh emosi kerana ia pernah menjadi gelanggang keramatnya ketika mewakili Liverpool dari 1998 hingga 2015 sebelum bersara secara rasmi sebagai pemain profesional pada musim berikutnya.
Pastinya perhitungan itu bakal menjanjikan perasaan aneh buat Gerrard untuk melalui terowong pemain di Anfield bersama pasukan lawan, namun kehadirannya kali ini juga mungkin akan mendapat sambutan yang cukup hebat daripada para peminat kedua-dua pasukan.
Bagaimanapun, pengendali berusia 41 tahun itu enggan dipengaruhi kenangan lama kerana beliau kini menggalas tanggungjawab sebagai pengurus Villa, bukannya Liverpool.
“Saya hanya mahu ke sana (Anfield) untuk memenangi perlawanan,” kata Gerrard.
Seperti yang diperkatakan, Gerrard juga sering dikaitkan bakal mewarisi jawatan pengurus Jurgen Klopp jika pengurus dari Jerman itu tidak lagi berkhidmat di Liverpool.

Bagaimanapun, Gerrard menegaskan, beliau tidak menjadikan Villa sebagai batu loncatan untuk kembali ke Anfield sebagai pengurus Liverpool.
“Ia tidak adil buat saya dan pasukan kerana anda sendiri tidak pernah mendengar saya katakan mengenai situasi ini (jawatan pengurus Aston Villa) sebagai batu loncatan,” jelasnya.
Sebagai rekod, Gerrard bermula cemerlang sejak dilantik mengendalikan Villa bulan lalu, beliau berjaya mengemudi kelab tersebut mencatat tiga kemenangan daripada empat perlawanan terakhir. – AGENSI


Harap tiada lagi jangkitan
Oleh MUHAMAD ARDIE PUTRA SUHAIMI

11 Disember 2021, 1:30 pm
SKUAD Harimau Malaya mengharapkan tiada lagi jangkitan Covid-19 menimpa kem negara menjelang pertemuan getir menentang Vietnam pada aksi ketiga peringkat Kumpulan B saingan Piala AFF Suzuki di Singapura malam esok.
Sebagai rekod, persiapan pasukan ketika ini sedikit terjejas kerana hanya memiliki 19 pemain yang dibenarkan untuk menjalani latihan selepas empat tonggak, Akhyar Rashid, Quentin Cheng, Faisal Halim dan Khairulazhan Khalid dikuarantin ekoran positif Covid-19.
Ketua jurulatih negara, Tan Cheng Hoe mengakui ketika ini hanya mampu berdoa agar tiada lagi pemain yang disahkan positif Covid-19 memandangkan pertemuan menentang Vietnam cukup penting dalam menentukan hala tuju skuad negara pada kejohanan kali ini.
“Benar ketika ini kami kekurangan empat pemain yang diarahkan menjalani kuarantin ekoran Covid-19 dan sudah tentu kami tidak mahu ada pemain lain yang disahkan positif memandangkan ujian calitan dilakukan setiap hari.
“Mengenai persoalan kenapa kami membawa 24 pemain sudah saya jelaskan sebelum ini tetapi situasi yang melanda kem negara ketika ini adalah di luar jangkaan dan saya harap baki 19 pemain lagi kekal positif untuk harungi aksi bertemu Vietnam nanti.
“Sementara itu, saya boleh sahkan seorang lagi pemain, Dion Cools akan melaporkan diri bersama skuad negara selepas pertemuan menentang Vietnam kerana masih memiliki komitmen bersama kelabnya (Midtjylland),” katanya pada sidang akhbar secara virtual semalam.

Sementara itu, Cheng Hoe turut lega apabila pasukan berjaya meraih mata maksimum selepas merekodkan dua kemenangan berturut-turut termasuk menewaskan Laos 4-0 pada aksi kedua kelmarin.
Kata Cheng Hoe, ujian sebenar sudah tentu untuk aksi bertemu Vietnam yang dianggap sebagai salah satu pasukan pilihan pada kejohanan ini memandangkan status mereka selaku juara bertahan.
“Saya berpuas hati dengan dua kemenangan yang diraih oleh pasukan meskipun tidak sempurna memandangkan pada awal perlawanan pemain dilihat agak gugup. Saya harap beberapa kelemahan tersebut dapat diperbaiki menjelang ujian sebenar bertemu Vietnam nanti,” katanya.


[VIDEO] Sembilan kereta guna lorong kecemasan dicari polis Port Dickson
Oleh NOR SHAFAWATI YUP

12 Disember 2021, 10:30 pm
PORT DICKSON – Pihak polis meminta sembilan pemilik kenderaan yang didapati memotong barisan dengan menggunakan lorong kecemasan seperti yang tular dalam sebuah video di media sosial Facebook hari ini hadir ke Balai Trafik Port Dickson bagi membantu siasatan.
Ketua Polis Daerah Port Dickson, Superitendan Aidi Sham Mohamed berkata, kejadian yang berlaku antara pukul 2 hingga 3 petang tadi menunjukkan pergerakan kenderaan semasa itu dari arah Sunggala ke Sua Betong memasuki Lebuh Raya Seremban-Port Dickson.
“Pihak Polis telah mengenal pasti butiran pemilik dan jenis kenderaan yang melakukan kesalahan tersebut iaitu kereta Proton Ertiga dengan nombor pendaftaran JSU 7346, Proton Axia (NDF 1629) Proton Saga (ALR 7776), Proton Gen2 (CBS 5433).
“Seterusnya Toyota Hilux (JLV 7267), Proton Iswara (NBM 1706), Mitsubisihi Triton (MBG 3678), Proton Wira (NAV 7097) dan Perodua Myvi (VBB 1806),” katanya dalam kenyataan di sini hari ini.
Video berdurasi 43 saat di media sosial ‘Port Dickson Area’ menunjukkan aksi sembilan buah kenderaan memotong barisan dengan menggunakan lorong kecemasan.
Aidi Sham berkata, pihak polis menyeru semua pengguna jalan raya supaya tidak mementingkan diri dan mengamalkan sikap bersabar semasa memandu serta mematuhi peraturan lalu lintas dalam apa jua keadaan bagi mengelak sebarang kesulitan.

Tambah beliau, siasatan dijalankan di bawah Seksyen 279 Kanun Keseksaan /Kaedah 53(1) Kaedah-Kaedah Lalu Lintas Jalan 1959. – K! ONLINE


Pasangan suami isteri maut kemalangan selamat dikebumikan
Oleh NUR SYAZWANA MANSOR

12 Disember 2021, 11:27 pm
BALING – Jenazah pasangan suami isteri yang maut dalam kemalangan di Kilometer 181 Lebuh Raya Utara-Selatan dekat Bagan Serai, Perak selamat dikebumikan di Tanah Perkuburan Islam Kampung Kuala Bakong, Kuala Ketil di sini malam ini.
Jenazah anggota Tentera Darat (TDM), Muhammad Anas Awang, 32, dan isterinya, Siti Hafissah Zamri, 34, yang dibawa dari Hospital Parit Buntar tiba di Masjid An Nurul Huda di sini pada pukul 9.40 malam untuk disembahyangkan sebelum dikebumikan.
Urusan pengebumian Allahyarham Muhammad Anas yang dilakukan dengan penuh istiadat ketenteraan selesai kira-kira 40 minit kemudian.
Urusan pengebumian dilakukan oleh anggota Markas 2 Divisyen Kem Tun Razak, Pulau Pinang.
Pengebumian pasangan suami isteri itu dihadiri dua anak mereka, Muhammad Afiq, 8, dan Siti Nur Alya Adriana, 6, serta ahli keluarga, penduduk kampung dan rakan-rakan anggota tentera itu.
Pasangan suami isteri itu maut manakala dua anak mereka menjadi yatim piatu setelah kereta jenis Mazda RX8 yang dinaiki terlibat dalam kemalangan di KM 181 Lebuh Raya Utara-Selatan dekat Bagan Serai pada pukul 3.30 petang semalam. – K! ONLINE


Hubungan Pas, UMNO masih baik
Oleh MOHD AZLI ADLAN

12 Disember 2021, 9:19 pm
KUALA TERENGGANU – Pas menegaskan gagasan Muafakat Nasional (MN) yang dianggotai parti tersebut dan UMNO masih utuh dan tidak akan terkubur pada masa terdekat.
Presiden Pas, Tan Sri Abdul Hadi Awang berkata, hubungan parti itu dan UMNO secara umumnya masih berlangsung dengan baik.
“InsyaAllah (MN) boleh diselamatkan, masih lagi hidup dan tidak dikuburkan.
“Kerjasama politik masih berlangsung termasuk mempertahankan Perikatan Nasional (PN) sebagai kerajaan Persekutuan,” katanya selepas merasmikan sambutan ulang tahun Pas ke-70 di sini hari ini.
Sebelum ini, MN seakan-akan menuju keretakan ekoran segelintir kepimpinan kedua-dua parti tersebut dilihat sering mengeluarkan kenyataan saling menyalahkan antara sama lain.
Dalam pada itu, Abdul Hadi juga menafikan hubungannya dengan Presiden UMNO, Ahmad Zahid Hamid agak dingin sejak kebelakangan ini.

Sebaliknya, beliau memberitahu kerap bertemu dengan Ahmad Zahid yang juga Ahli Parlimen Bagan Datoh di Dewan Rakyat.
“Kita sentiasa berhubung dan akan mengadakan pertemuan dalam masa terdekat,” katanya. – K! ONLINE


Debat DiRaja IPT 2021: UIAM, UM, USM, UPNM mara ke suku akhir
Oleh AMREE AHMAD

12 Disember 2021, 8:07 pm
PUTRAJAYA – Empat pasukan institusi pengajian tinggi (IPT) mara ke pusingan suku akhir dalam kedua-dua kategori bahasa Melayu dan Inggeris bagi Pertandingan Debat Diraja 2021.
IPT yang terlibat itu ialah Universiti Islam Antarabangsa Malaysia (UIAM), Universiti Malaya (UM), Universiti Sains Malaysia (USM) dan Universiti Pertahanan Nasional Malaysia (UPNM).
Pertandingan pusingan pertama sehingga keempat yang julung kali diadakan secara atas talian itu diadakan semalam dan hari ini membabitkan 44 pasukan dari 22 IPT seluruh negara.
Ia anjuran bersama Kementerian Pengajian Tinggi dan Majlis Debat Universiti Malaysia selain kerjasama Dewan Bahasa dan Pustaka serta media rasmi iaitu Utusan Malaysia dan Kosmo!.
Buat kali pertama, UPNM menjadi tuan rumah bagi edisi ke-22 pertandingan tersebut tahun ini selepas acara berprestij itu tiada pada tahun lalu ekoran kebimbangan penularan Covid-19.
Bagi kategori bahasa Melayu, turut mara Universiti Sultan Zainal Abidin (Unisza), Universiti Sains Islam Malaysia (USIM), Universiti Kuala Lumpur (UniKL) dan Institut Pendidikan Guru (IPG).

Sementara kategori bahasa Inggeris pula, turut ke pusingan berikutnya itu ialah Universiti Multimedia (UMM), Universiti Kebangsaan Malaysia (UKM) dan Universiti Putra Malaysia (UPM). – K! ONLINE


Lelaki terima 10 suntikan vaksin sehari bagi pihak orang lain
Oleh KOSMO!

12 Disember 2021, 8:30 pm
WELLINGTON, NEW ZEALAND – Pihak berkuasa New Zealand menyiasat insiden seorang lelaki yang menerima 10 dos suntikan vaksin Covid-19 dalam masa sehari bagi pihak orang lain, lapor akhbar New York Post semalam.
Pengurus Operasi Kumpulan untuk vaksin Covid-19 dan program imunisasi di New Zealand, Astrid Koornneef berkata, Kementerian Kesihatan negara itu menyedari kejadian tersebut dan menganggap perkara itu amat serius.
“Kami sangat prihatin dengan situasi ini dan sedang bekerjasama dengan agensi yang berkaitan,” katanya.
Sementara itu, seorang pakar vaksin, Profesor Madya Helen Petousis-Harris, menggelar tingkah laku itu sebagai ‘sangat mementingkan diri sendiri’.
Menurutnya, tindakan itu boleh menyebabkan kemudaratan serius terhadap orang yang tidak diberi vaksin dan mereka mungkin boleh menyebarkan virus.
Petousis-Harris berkata, lelaki yang mengambil beberapa dos vaksin Covid-19 itu mungkin tidak mengalami sebarang bahaya yang serius, namun berkemungkinan berasa tidak sihat pada hari berikutnya akibat tindak balas imun.

Lelaki itu difahamkan telah melawat beberapa pusat vaksinasi dan telah dibayar untuk suntikan itu. – AGENSI


Vietnam sulitkan perjalanan Malaysia
Oleh MOHD. FITRIE MUHAMAD

12 Disember 2021, 10:35 pm
Laluan Harimau Malaya untuk ke separuh akhir Piala AFF Suzuki makin berliku dan perlu memastikan kemenangan ke atas Indonesia pada aksi terakhir Kumpulan B, 19 Disember ini.
Ia berikutan skuad negara tewas 3-0 pada aksi ketiga menentang juara bertahan, Vietnam di Stadium Bishan, Singapura, sebentar tadi.
Aksi ulangan final edisi 2018 ini, ‘tiga Nguyen’, Nguyen Quang Hai, Nguyen Cong Phuong dan Nguyen Hoang Duc memastikan malam gemilang buat Vietnam.
Vietnam memulakan babak pertama dengan cukup agresif apabila lebih banyak bermain di kawasan Malaysia dan turut pantas memberi tekanan setiap kali hilang bola.
Minit ke-31, kegagalan pemain negara mengeluarkan bola dari kawasan bahaya mengundang padah apabila Vietnam berjaya membuka jaringan perlawanan menerusi Nguyen Quang Hai.
Selang dua minit, peluang terbaik diperoleh Luqman Hakim Shamsudin namun aspek ketenangan menyekat usaha pasukan negara meraih gol penyamaan.

Corak hantaran mudah yang dimainkan skuad Naga Emas nyata cukup merbahaya dan minit ke-36, Nguyen Cong Phuong serlahkan kemahiran individu untuk menghasilkan gol kedua Vietnam.
Harimau Malaya memulakan babak kedua dengan lebih agresif sebaliknya Vietnam terus kekal berdisiplin menutup ruang dan menghalang gerakan diatur Malaysia.
Minit ke-68, selepas kecederaan Aidil Zafuan Abd Radzak di babak pertama, Malaysia kehilangan pertahanan tengah buat kali kedua dan kali ini giliran Shahrul Saad terpaksa dikeluarkan.
Ketika Malaysia berusaha memburu jaringan, minit ke-89, Nguyen Hoang Duc terus mematikan perjuangan skuad negara apabila meledak gol ketiga Vietnam. – K! ONLINE


Verstappen julang gelaran dunia Formula Satu di Abu Dhabi
Oleh MUHAMMAD RIDUAN MOHD HANAFIAH

12 Disember 2021, 11:15 pm
ABU DHABI – Tuah ternyata memihak kepada pemandu Red Bull Racing, Max Verstappen apabila berjaya melakar sejarah selepas dinobatkan juara dunia Formula Satu (F1) buat julung kalinya selepas muncul juara di Grand Prix (GP) Abu Dhabi sebentar tadi.
Pada awal saingan, pasukan Red Bull seakan-akan hilang arah apabila mereka ketinggalan selepas tindakan bijak pemandu Mercedes, Lewis Hamilton yang menguasai sepanjang perlumbaan.
Namun, baki empat pusingan terakhir, pasukan Red Bull mempunyai peluang keemasan selepas Nicholas Latifi (Williams) terlibat dalam insiden kemalangan sebelum kereta keselamatan keluar untuk mengawal perlumbaan.
Verstappen yang sempat memasuki hentian pit untuk menukar tayar menggunakan kelebihan tersebut sebelum memecut laju meninggalkan Hamilton pada pusingan terakhir sekali gus dinobatkan sebagai juara baharu F1.

“Ia sukar dipercayai kerana saya bekerja kera sepanjang perlumbaan. Saya terus berjuang dan kemudian saya mempunyai peluang itu pada pusingan akhir.
“Akhirnya, sedikit tuah untuk membantu saya menjuarai perlumbaan hari ini. Saya juga ingin mengucapkan terima kasih kepada Sergio Perez dan rakan sepasukan yang terbaik,” kata Verstappen sejurus tamat perlumbaan.

Hamilton yang terpaksa berpuas hati menamatkan saingan di kedudukan kedua terpaksa menunggu hingga tahun depan untuk mengatasi rekod gelaran dunia ketujuh yang dicatat legenda Jerman, Michael Schumacher.
“Pertama sekali saya ingin mengucapkan tahniah kepada Verstappen dan pasukannya. Saya rasa kami melakukan hasil kerja yang menakjubkan tahun ini.
“Ia adalah musim yang paling sukar dan kami memberikan segala-galanya. Perkara paling penting kami tidak pernah berputus asa,” ujar Hamilton yang merupakan juara dunia tujuh kali. – K! ONLINE


Tiga kedai, sebuah rumah di Pekan Gerik terbakar
Oleh ZAKI SALLEH

12 Disember 2021, 9:36 pm
IPOH – Tiga kedai dan sebuah rumah dijilat api dalam kejadian kebakaran di pekan Gerik menyebabkan penduduk di kawasan sekitarnya cemas.
Bagaimana pun belum dapat dipastikan lagi sama ada terdapat mangsa yang cedera atau terkorban dalam kejadian yang bermula kira-kira pukul 7.50 malam itu.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan berhubung kejadian itu pada pukul 8.01 malam.
Kata jurucakap tersebut, beberapa buah jentera bersama anggota dari Balai Bomba dan Penyelamat BBP Gerik digerakkan bagi memadamkan kebakaran.
“Semasa bomba tiba kebakaran menyebabkan premis dan kediaman yang terlibat terbakar kira-kira 70 peratus.
“Operasi pemadaman turut dibantu anggota dan jentera dari BBP Lenggong dan BBP Pengkalan Hulu,” katanya.

Sehingga pukul 9 malam ini pasukan bomba masih berusaha memadamkan kebakaran bagi mengelakkan api terus marak ke premis berdekatan. – K! ONLINE


Video perkahwinan unik hanya tunjuk tangan
Oleh KOSMO!

12 Disember 2021, 8:00 pm
JAKARTA – Video sepasang pengantin yang hanya menampilkan tangan dalam video perkahwinan mereka tanpa mendedahkan wajah menjadi tular di media sosial Indonesia baru-baru ini, lapor laman berita Suara.com semalam.
Video tersebut dikongsikan oleh pengguna TikTok dengan nama @.mcwedding.
Dalam video tersebut, jurugambar hanya merakam tangan pasangan pengantin tersebut bermula dari proses akad nikah sehingga mereka menunjukkan sijil nikah.
Malah, ketika mengambil gambar dengan perancang perkahwinan, pasanga itu dilihat merakam gambar dalam keadaan menghadap ke belakang.
Konsep video unik itu sudah ditonton lebih 1.5 juta kali dengan netizen meninggalkan pelbagai komen, serta rata-ratanya menyuarakan syak wasangka terhadap pengantin lelaki yang mungkin berstatus suami orang.
“Saya curiga, bila ya pernikahannya? Kerana suami saya juga keluar semalam,” komen seorang netizen.

Bagaimanapun, beberapa orang netizen tetap menyokong konsep pengantin yang menjaga privasinya.
“Sila hormati privasi setiap orang. Bukan semua orang yang enggan memuat naik gambar mereka adalah suami atau isteri orang,” komen seorang netizen lain. – AGENSI


KPM arahkan baiki segera bumbung runtuh
Oleh MOHD. HUSNI MOHD. NOOR

12 Disember 2021, 7:49 pm
PUTRAJAYA – Kementerian Pendidikan (KPM) dan Jabatan Kerja Raya (JKR) Daerah Muar sudah mengeluarkan arahan supaya bumbung bangunan yang runtuh di Sekolah Menengah Kebangsaan (SMK) Seri Menanti, Muar, Johor pada Khamis lalu dibaiki segera.
KPM menerusi kenyataan akhbar hari ini berkata, kementerian sudah mengarahkan pihak perunding dan kontraktor menjalankan siasatan terperinci mengenai insiden runtuhan itu.
Menurutnya, pembaikian segera itu penting bagi memastikan blok-blok yang terlibat dapat digunakan untuk sesi pengajaran dan pembelajaran (PdP) secara bersemuka.
“KPM dan JKR Daerah Muar telah membuat siasatan dan mendapati struktur bumbung masih dalam pembinaan serta belum ditutup sepenuhnya.
“Jelasnya lagi, angin kuat semasa kejadian telah memasuki struktur bumbung yang dalam keadaan separa terbuka telah menjadi punca kegagalan struktur bumbung di blok Meranti.
“Pihak perunding yang menjalankan kerja-kerja reka bentuk telah diarahkan untuk menjalankan siasatan terperinci dan menyediakan laporan berkaitan kegagalan tersebut termasuk keselamatan kerja bumbung di blok bersebelahan,” katanya.

Katanya, kerja-kerja menaik taraf bumbung sekolah dan penyelenggaraan bangunan serta lain-lain kerja berkaitan di sekolah itu dilaksanakan melalui perolehan secara sebut harga oleh JKR Daerah Muar.
KPM berkata, JKR Daerah Muar telah mengeluarkan Surat Setuju Terima kepada kontraktor yang berjaya untuk melaksanakan kerja-kerja menaik taraf bumbung dan penyelenggaraan bangunan di sekolah itu bermula dari 16 Ogos 2021 dan dijangka siap pada Januari 2022. – K! ONLINE


Petani di India tamatkan protes setahun
Oleh KOSMO!

12 Disember 2021, 7:00 pm
NEW DELHI – Beribu-ribu petani di India membersihkan tapak protes di pinggir bandar New Delhi, sekali gus mengakhiri demonstrasi setahun menentang Perdana Menteri Narendra Modi yang memansuhkan pembaharuan sistem pertanian di negara itu, lapor akhbar Arab News semalam.
Petani dari negeri-negeri Punjab, Haryana dan Uttar Pradesh mengemas ‘kem’ yang menjadi tempat mereka melakukan protes sejak setahun lalu terhadap tiga undang-undang pertanian yang diluluskan pada September 2020.
Undang-undang tersebut dikatakan akan menyebabkan sektor korporat mengambil alih sektor pertanian.
Bagaimanapun, selepas bersetuju memansuhkan undang-undang tersebut pada akhir November lalu, kerajaan Modi pada Khamis turut bersetuju menerima beberapa tuntutan lain.
Ia termasuk pengguguran semua kes undang-undang yang difailkan terhadap petani berhubung demonstrasi, pengesahan harga sokongan minimum untuk barangan pertanian dan pampasan kepada ahli keluarga penunjuk perasaan yang kehilangan nyawa mereka sepanjang tahun lalu.
Susulan itu, para peserta protes mula pulang ke rumah kelmarin bagi meraikan kemenangan mereka.

“Tidak dapat diragukan lagi bahawa ini merupakan kemenangan demokratik yang besar bagi petani biasa,” kata Avatar Kaurjiwala yang tiba ke Delhi dari daerah Patiala.
Lelaki berusia 55 tahun itu tinggal di tapak demonstrasi di kawasan Singhu sejak November tahun lalu.
“Sejak hari pertama, kami bertegas bahawa kerajaan akan ‘tunduk’ dan menerima permintaan kami kerana tiga undang-undang ladang itu adalah ancaman kepada kelangsungan komuniti petani di India,” katanya.
Lebih 50 peratus tenaga kerja India bergantung kepada pertanian dan ketakutan terbesar petani adalah undang-undang ladang yang dikuatkuasakan akan menyebabkan mereka berada di bawah kuasa pasaran yang secara drastiknya akan mengurangkan pendapatan mereka. – AGENSI


‘Bayar mahal, tengok bunga mati’
Oleh ALWANI ZAFIRAH

12 Disember 2021, 6:19 pm
PETALING JAYA – Percutian hujung minggu sering dipenuhi dengan aktiviti yang menarik terutamanya mengunjungi tempat-tempat popular bersama keluarga dan rakan-rakan.
Namun, tidak semua tempat yang popular mampu memberi pemandangan yang diinginkan.
Menerusi perkongsian @ZackAvaricious di laman Twitternya, beberapa gambar telah dimuat naik memaparkan keadaan salah satu tempat popular yang tular di media sosial sebelum ini hanya seperti kata pepatah ‘indah khabar dari rupa’.
Menurutnya, dia yang pada awalnya sangat teruja untuk pergi berkunjung ke kawasan tersebut, namun terus kecewa apabila pemandangan pokok mati yang dilihatnya.
“0.5/10. Taman pokok mati, kami bayar RM100 untuk hanya pemandangan seperti ini,” ciapnya.
Sementara itu, rata-rata pengguna lain turut terkejut dengan keadaan terkini kawasan itu kerana ia pernah tular disebabkan mempunyai variasi bunga hidup yang cantik.

“Oh tidak, semasa pembukaan sangat cantik. Ini sejenis orang nak berniaga, dia pun nak berniaga, tapi tiada ilmu yang cukup. Tanam semua jenis bunga, tapi tak pandai jaga,” kata @Harizakwan.
“Kalau harga sedemikian tapi rupa pemandangannya sangat teruk, memang tak kan pergi berkunjung,” kata @Ashkylmc.
“Terima kasih sebab kongsikan dengan kami, supaya tak kena tipu nanti. Bayar mahal, pemandangan murah,” kata @drlngdalina. – K! ONLINE


Peniaga bundle rugi RM10,000, kedai dipecah masuk pencuri
Oleh ROSALWANI CHE SOH

12 Disember 2021, 6:11 pm
KOTA BHARU – Seorang peniaga pakaian terpakai atau bundle mengalami kerugian hampir RM10,000 selepas kedainya di Jalan Sri Cemerlang di sini dipecah masuk pencuri dalam kejadian pada Rabu lalu.
Tengku Ahmad Fahmi Tengku Haris, 39, menyedari baju-baju bundle miliknya hilang selain keadaan kedai berselerak semasa membuka premis kira-kira pukul 12 tengah hari keesokan harinya.
Menurutnya, dia melihat kebanyakan barangan jualannya malah yang masih di dalam tongkol telah dikebas oleh suspek yang memecah masuk premisnya.
“Saya terus naik ke tingkat atas kedai sebelum mendapati bahagian siling telah pecah dan berlubang.
“Melihat kepada keadaan itu, saya syak pencuri telah memanjat bahagian siling premis bersebelahan yang kosong untuk memecah masuk kedai bundle ini,” katanya ketika ditemui Kosmo! hari ini.
Tengku Ahmad Fahmi memberitahu, kecurian itu merupakan kejadian kali pertama berlaku kepadanya sejak membuka kedai bundle di kawasan itu hampir dua tahun lalu.

Ujarnya, premis tersebut pernah dua kali cuba dipecah masuk oleh pencuri melalui pintu utama sebelum ini, namun percubaan itu gagal.
Sementara itu, Ketua Polis Daerah Kota Bharu, Asisten Komisioner Abdul Rahim Daud ketika dihubungi mengesahkan pihaknya menerima laporan berhubung kejadian itu.
Menurutnya, kes akan disiasat mengikut Seksyen 457 Kanun Keseksaan kerana terlibat kes pecah rumah dan polis sedang mengenal pasti suspek dalam kes itu. – K! ONLINE


Dua warga Singapura cedera BMW langgar pembahagi jalan
Oleh RAJA JAAFAR ALI

12 Disember 2021, 6:06 pm
JOHOR BAHRU – Dua orang warga Singapura termasuk seorang wanita cedera apabila kereta yang dipandunya melanggar pembahagi jalan di Lebuh Raya Lingkaran Dalam (EDL) di sini hari ini.
Kemalangan berlaku kira-kira pukul 8 pagi ketika kereta jenis BMW yang dipandu oleh Sean Ho Jing Rong 25, dari arah Stulang Laut merempuh pembahagi jalan menghala ke pusat bandar berhadapan Menara Majlis Bandaraya Johor Bahru (MBJB).
Rakan wanitanya, Noelle Wong Boon Sze, 28, turut tercedera akibat hentakan kuat di bahagian depan kenderaan tersebut.
Sepasukan enam anggota bomba dan penyelamat dari Balai Bomba Larkin yang diketuai Ketua Operasi Hussin Ismail bergegas ke tempat kejadian apabila menerima panggilan pada pukul 8.24 pagi.
“Bagaimanapun sebaik sampai pemandu dan penumpang kereta tersebut telah keluar dari kenderaan dalam keadaan luka dan terbaring di jalan,” katanya.
Menurut Hussin, kerja-kerja pembersihan minyak akibat kemalangan tersebut dilakukan dengan menabur habuk kayu bagi mengelak permukaan jalanraya tersebut licin.

Jelasnya, kedua-dua mangsa kemalangan tersebut dihantar ke Hospital Sultanah Aminah untuk menerima rawatan dan berada dalam keadaan stabil.-K! ONLINE


Lelaki ancam rampas pesawat untuk lihat makhluk asing
Oleh KOSMO!

12 Disember 2021, 7:30 pm
PARADISE, NEVADA – Seorang lelaki ditahan polis Nevada selepas membuat ancaman untuk merampas sebuah pesawat bagi membolehkannya terbang ke kawasan Area 51 bagi menyiasat mengenai makhluk asing, lapor akhbar Daily Star semalam.
Area 51 merupakan sebuah pangkalan Tentera Udara Amerika Syarikat (AS) yang terletak di sebuah gurun di Nevada, yang digunakan sebagai lokasi latihan terbuka.
Bagaimanapun, para pengkaji dan peminat makhluk asing dilaporkan menjadi obses dengan teori-teori konspirasi yang mendakwa bahwa Area 51 menjadi kawasan di mana kerajaan AS menyimpan dan menyembunyikan bangkai-bangkai serta pesawat-pesawat makhluk asing.
Dalam kejadian pada Rabu lepas, seorang lelaki memandu sebuah limousin sehingga melanggar dan melepasi pagar di kawasan parkir pesawat di Lapangan Terbang Antarabangsa McCarran.
Menurut Jabatan Polis Metropolitan Las Vegas, suspek kemudiannya membuat ancaman bom sebelum para petugas lapangan terbang berlari menyelamatkan diri dan mula mengosongkan bangunan.
Sejurus polis tiba, mereka menahan suspek yang memberitahu bahawa dia mahu merampas sebuah pesawat untuk terbang ke Area 51 bagi melihat sendiri makhluk asing.

Suspek turut mengaku bahawa dia mempunyai bahan petrol dan sepucuk senapang patah di dalam keretanya.
Beberapa saksi berkata, suspek memakai topeng badut dan memberitahu bahawa dia mempunyai bom dan akan meletupkan lokasi itu.
Dia ditahan atas kesalahan menceroboh, menggunakan bahan-bahan palsu dan mengancam melakukan tindakan keganasan. – AGENSI


Istiadat konvokesyen IPG secara bersemuka dijadualkan pada Mac
Oleh MOHD. HUSNI MOHD. NOOR

12 Disember 2021, 7:04 pm
PUTRAJAYA – Kementerian Pendidikan (KPM) memaklumkan Istiadat Konvokesyen Institut Pendidikan Guru (IPG) KPM Kali ke-11 Tahun 2022 akan diadakan secara bersemuka pada 27 hingga 31 Mac 2022.
KPM menerusi kenyataan akhbar hari ini berkata, istiadat konvokesyen ini melibatkan semua graduan IPG bagi tahun 2020 dan 2021 seramai 8,799 orang graduan.
Menurutnya, istiadat konvokesyen secara bersemuka ini akan dilaksana mengikut prosedur operasi standard (SOP) Pelan Pemulihan Negara (PPN) yang ditetapkan oleh Kementerian Kesihatan (KKM) dan Majlis Keselamatan Negara (MKN).
“Perincian lanjut mengenai konvokesyen tersebut akan dimakiumkan kepada semua graduan terlibat dalam tempoh terdekat.
“Pada masa sama, Konvokesyen IPG KPM Secara Dalam Talian Tahun 2021 yang dijadualkan pada 20 hingga 22 Disember 2021 juga akan diteruskan mengikut perancangan memandangkan semua persiapan bagi majlis tersebut telah dibuat.
“Konvokesyen tersebut akan disiarkan melalui pelantar Youtube Rasmi Institut Pendidikan Guru Malaysia (IPGM) dan Facebook Konvo IPG,” katanya.

Katanya, graduan yang telah mendaftar bagi konvokesyen secara dalam talian ini juga boleh mengikuti konvokesyen secara bersemuka pada bulan Mac 2022.
Sementara itu, Menteri Kanan (Pendidikan) Datuk Dr. Radzi Jidin berkata, beliau menerima banyak permintaan daripada graduan IPG 2020 dan 2021 yang mahu supaya istiadat konvokesyen diadakan secara bersemuka.
“Semalam, semasa berada di booth KPM untuk sesi Tanya DRJ pun ada beberapa graduan yang terlibat datang sendiri berjumpa saya dan meminta perkara yang sama.
“Nantikan perincian lanjut mengenai Istiadat Konvokesyen tersebut daripada IPGM dalam tempoh terdekat,” katanya menerusi hantaran di Facebook, hari ini. – K! ONLINE


BKM: RM600 juta khas pembangunan masyarakat India
Oleh NOR AZIAH MAT NOH

12 Disember 2021, 7:13 pm
KUALA LUMPUR – Sebanyak RM600 juta diperuntukkan kerajaan bagi menaik taraf hidup serta pembangunan masyarakat India di negara ini sebagai inisiatif Bantuan Keluarga Malaysia (BKM) menjelang tahun 2022.
Perdana Menteri, Datuk Seri Ismail Sabri Yaakob berkata, kerajaan telah memperuntukkan RM600 juta dalam bentuk bantuan tunai serta program pembangunan terhadap golongan B40 dalam kalangan masyarakat India pada tahun depan.
“Kerajaan telah menyediakan bantuan tunai terhadap 8.4 juta golongan B40 yang terdiri daripada kaum India serta Geran Khas Prihatin (GKP) kepada satu juta usahawan perusahaan kecil dan sederhana (PKS) mikro yang layak daripada kaum itu.
“Selain itu, RM100 juta turut diperuntukkan kepada Unit Transformasi Masyarakat India Malaysia (MITRA) bagi tujuan melaksanakan program bantuan kewangan pengajian, program pembangunan kapasiti keusahawanan dan juga bantuan kebajikan bagi masyarakat India tidak berkemampuan,” katanya ketika berucap di Majlis Perasmian Perhimpunan Agung MIC ke-75, di sini hari ini.
Tambah beliau, RM25 juta telah disediakan untuk kemudahan usahawan mikro kaum itu dan jumlah yang sama turut diperuntukkan bagi menjalankan latihan kemahiran untuk golongan remaja India B40.
“Sementara itu, masyarakat India akan menikmati pembiayaan pinjaman mudah sehingga RM100 ribu pada kadar faedah serendah 4 peratus setahun melalui TEKUN Nasional melalui Skim Pembiayaan Usahawan Mikro India.

“HRD Corp juga akan mengkhususkan sehingga RM25 juta untuk latihan kemahiran dalam kalangan belia India B40,” ujarnya.
Jelasnya, Kementerian Pendidikan turut mengeluarkan peruntukan sebanyak RM35 juta khas untuk penyelenggaraan sekolah rendah jenis kebangsaan Tamil (SJKT) di seluruh negara.
Menurut Ismail Sabri, satu pelan tindakan untuk masyarakat India telah dibentuk dan bakal dilancarkan menerusi Kementerian Perpaduan Negara (KPN) dengan kerjasama badan-badan lain.
“Satu pelan tindakan dikenali sebagai Pelan Tindakan Masyarakat India (PTMI) merangkumi pelbagai sasaran jangka masa pendek dan panjang, sudah dibentuk seterusnya akan dilancarkan dalam jangka masa terdekat bersama agensi peneraju dan pelaksana.
“Berpandukan PTMI, kerajaan akan memastikan bahawa taraf hidup masyarakat India terus diperbaiki serta penambahbaikan akan dilakukan dari semasa ke semasa sejajar dengan Rancangan Malaysia Ke-12 (RMK-12) dan Bajet 2022,” katanya.
Terdahulu, kerajaan membentangkan usul RMK-12 yang bertemakan ‘Keluarga Malaysia-Makmur, Inklusif, Mampan’. Tiga nilai itu menjadi asas utama dalam setiap perancangan dan pelaksanaan program dan projek pelbagai kementerian dan badan agensi lain. – K! ONLINE


MOSTI capai 100 peratus 33 inisiatif
Oleh SITI A'ISYAH SUKAIMI

12 Disember 2021, 6:15 pm
PUTRAJAYA – Kementerian Sains, Teknologi dan Inovasi (MOSTI) mencapai sasaran 100 peratus bagi kesemua 33 inisiatif termasuk tiga petunjuk prestasi utama yang ditetapkan.
Kesemua 33 inisiatif tersebut mencapai sasarannya pada 7 Disember dengan tiga Aspirasi Keluarga Malaysia utama yang ditetapkan MOSTI telah dicapai lebih awal iaitu pada 15 November.
Ia melibatkan pelancaran Pelan Hala Tuju Pembangunan Vaksin Negara dan penubuhan Institut Genom dan Vaksin Negara, pembangunan ekosistem industri pemula yang komprehensif serta penginovasian sistem penyampaian perkhidmatan kerajaan menerusi MyHackathon dan Malaysia Techlympics.
Menterinya, Datuk Seri Dr. Adham Baba berkata, kejayaan ini didorong oleh kebersamaan Keluarga MOSTI dan agensi-agensi di bawahnya yang berusaha gigih untuk mencapai sasaran ditetapkan.
“Dengan pencapaian cemerlang ini, MOSTI komited untuk terus memperkasakan dan membudayakan sains, teknologi dan inovasi bagi jangka pendek dan jangka panjang serta memastikan apa jua inisiatif yang dilaksanakan sampai manfaatnya kepada Keluarga Malaysia,” katanya dalam satu kenyataan di sini hari ini.
Dalam pada itu katanya, bagi dua suku pertama tahun 2022, kementerian itu akan memberi fokus antaranya bagi pelan hala tuju kecerdasan pintar, internet benda (IoT), pertanian pintar, kenderaan elektrik dan nanoteknologi, pengkomersialan teknologi dron serta inovasi sosial. – K! ONLINE


Penyanyi Saida bergelar isteri buat kali ketiga
12 Disember 2021, 6:54 pm
PETALING JAYA – Penyanyi Siti Norsaida atau Saida selamat bergelar isteri kepada lelaki pilihan hatinya dalam sebuah majlis yang berlangsung hari ini.
Majlis pernikahan Saida, 46, dan suaminya yang dikenali sebagai Aizal diadakan di sebuah lokasi dengan menyaksikan penyanyi itu menerima mas kahwin sebanyak RM200.
Hari bahagia Saida turut dikongsikan oleh adiknya iaitu penyanyi tersohor negara, Datuk Seri Siti Nurhaliza menerusi Instagram.
Dalam perkongsian Siti, Saida, 46, dan suaminya diraikan dalam sebuah majlis resepsi berlangsung di sebuah hotel di ibu kota.
Dalam video-video yang dimuat naik Siti menerusi InstaStory, kakaknya itu kelihatan anggun mengenakan sepasang gaun pengantin berwarna putih, sementara suaminya pula memakai sut hitam putih.
Bagaimanapun, identiti dan maklumat lanjut tentang suami Saida tidak dikongsikan.

Pada majlis tersebut, pasangan pengantin turut dihiburkan dengan persembahan daripada anak saudaranya iaitu anak kepada Siti Sairah, Ummi Umairah.
Untuk rekod, ini merupakan perkahwinan ketiga Saida selepas dua kali pernah mendirikan rumah tangga.
Dia yang pernah muncul dengan single Sedalamnya Cinta mendirikan rumah tangga buat pertama kali pada Disember 1996 dan dikurniakan empat cahaya mata iaitu Siti Nurunnyssa, Anas, Khalid dan Siti Nurul Mashitah.
Bagaimanapun, perkahwinan tersebut terlerai pada 7 Oktober 2011.
Saida kemudian mendirikan rumah tangga buat kali kedua bersama seorang ahli perniagaan, Hafiizh Che Mat pada 2016, namun mahligai yang dibina juga menemui perpisahan. – K! ONLINE


Nyanyian hiba Lesti, netizen bayangkan ‘tragedi’ Siti Sarah
Oleh KOSMO!

12 Disember 2021, 6:33 pm
PETALING JAYA – Tiada angin tiada ribut video nyanyian penyanyi dari seberang Lesti Kejora memancing rasa hiba apabila segelintir peminatnya mendakwa seperti merasai ada sesuatu yang tidak elok bakal berlaku terhadap dirinya.
Bahkan, terdapat juga segelintir peminatnya dari Malaysia mendapati gaya dan ‘vibe’ nyanyian isteri kepada pelakon Rizky Billar itu juga mirip dengan Allahyarham Siti Sarah.
Menyaksikan video tular dalam TikTok tersebut, Lesti mendendangkan lagu Pesan Terakhir milik Lyodra ketika menjadi penyampai anugerah Anugerah Muzik Indonesia 2021 pada 6 Disember lalu.
TANGKAP layar komen-komen netizen yang berpendapat nyanyian Lesti kedengaran hiba serta mirip nyanyian Siti Sarah.
“Kenapa rasa seperti akan berlaku sesuatu kepada dia. Macam arwah Siti Sarah, semoga Lesti dipanjangkan umur dan urusan melahirkan bayi sulung dipermudahkan,” komen seorang pengguna TikTok.
“Jika menutup mata, rasanya seperti sedang mendengar arwah Siti Sarah yang menyanyi,” kata seorang lagu netizen.
Difahamkan, semua komen-komen sedih tersebut muncul disebabkan Lesti kini sarat hamil tujuh bulan dan situasinya hampir sama seperti Allahyarham Siti Sarah yang meninggal dunia akibat Covid-19 dan dalam masa sama sedang mengandungkan anak keempatnya, Ayash Affan.

Bagaimanapun, di sebalik semua komen tersebut, masih terdapat netizen dari Malaysia dan Indonesia yang berpendapat kehebatan vokal Lesti tiada tandingan walaupun menyanyikan lagu penyanyi lain.
Untuk rekod, Lesti dan Rizky mendedahkan mereka sebenarnya telah selamat bernikah sekitar awal tahun ini.
Bagaimanapun, majlis perkahwinan mereka diadakan beberapa bulan kemudian di Hotel Intercontinental, Pondok Indah, Jakarta Selatan pada 10 Ogos lalu. – K! ONLINE


Syarikat jual ‘bunyi Covid-19’ sebagai NFT
Oleh KOSMO!

12 Disember 2021, 5:30 pm
BANDAR RAYA NEW YORK – Sebuah syarikat menterjemah kod genetik Covid-19 menjadi muzik, dan mahu menjual komposisi itu sebagai token digital tidak boleh ditiru atau ditukar ganti (NFT) pada harga AS$285 (RM1,200), lapor program berita RT News semalam.
Syarikat bernama Viromusic itu menemui cara baharu untuk menjana wang daripada koronavirus dengan mencipta karya muzik daripada kod genetik dan menjualnya secara NFT.
Syarikat itu membaca kod genetik virus dengan menggunakan penjujukan asid deoksiribonukleik (DNA) yang mengembalikan rentetan panjang huruf G, A, T dan C.
Rentetan itu kemudiannya dipecahkan kepada blok tiga huruf yang setiap satunya diberikan nota muzik.
Ia kemudiannya menggunakan perisian untuk mencari satu siri blok itu yang berbunyi seperti muzik. Selepas menambah rentak dan alat muzik sokongan padanya, ia menjadi sebuah lagu yang sempurna.
Melodi itu tersedia untuk dibeli sebagai NFT pada nilai mata wang kripto 0.07 Ethereum, bersamaan dengan sekitar AS$285 (RM1,200).- AGENSI


Sampah pelitup muka meningkat 9,000 peratus
Oleh KOSMO!

12 Disember 2021, 4:53 pm
LONDON – Satu kajian yang dijalankan di 11 buah negara seluruh dunia mendapati bahawa sampah pelitup muka yang dibuang telah meningkat sebanyak 9,000 peratus akibat pandemik Covid-19, lapor laman berita Wionews semalam.
Kajian yang dijalankan oleh pasukan penyelidik di Universiti Portsmouth itu turut mendapati bahawa terdapat peningkatan pantas dari segi pencemaran baharu itu.
Keadaan itu diakibatkan oleh pandemik Covid-19 yang berterusan dan mandat pemakaian pelitup muka yang dikenakan oleh kerajaan di seluruh dunia.
Penemuan itu adalah berdasarkan data yang telah dikumpulkan di 11 negara iaitu Kanada, Perancis, Jerman, Sepanyol, Australia, Belgium, Sweden, New Zealand, Belanda, Britain dan Amerika Syarikat dengan bantuan aplikasi kutip sampah, Litterati.
“Secara keseluruhannya, kajian itu menunjukkan kesan peraturan penggunaan barangan, seperti pelitup muka boleh memberi kesan dengan menjadi sampah.
“Kami mendapati bahawa pelitup muka yang dibuang merata-rata mengalami peningkatan pantas dari Mac 2020, seterusnya membawa kepada peningkatan 84 kali ganda menjelang Oktober 2020,” kata ketua penyelidik, Dr. Keiron Roberts.

Tambahnya, kenaikan hampir 9,000 peratus itu menunjukkan bahawa penguatkuasaan pemakaian pelitup muka perlu disertai dengan kempen pendidikan untuk mengehadkan pembuangannya ke alam sekitar. – AGENSI


Kerajaan negeri kecewa isu buli masih berlaku
Oleh ABDUL RASHID ABDUL RAHMAN

12 Disember 2021, 5:50 pm
KUANTAN – Kerajaan negeri berdukacita dan kecewa dengan kejadian buli melibatkan pelajar sekolah di negeri ini yang masih terus berlaku.
Pengerusi Jawatankuasa Hal Ehwal Agama Islam, Pelajaran dan Kesihatan negeri, Datuk Seri Syed Ibrahim Syed Ahmad berkata, kegagalan pihak berkaitan mengatasi masalah itu amat mengecewakan apabila kes buli terus berulang.
“Kerajaan sedih apa yang berlaku di sekolah itu (sebuah sekolah di Muadzam Shah, Rompin) apabila pelajar dipukul oleh pelajar senior dan ia tidak sewajarnya berlaku.
“Kerajaan negeri sedia membantu pihak berkaitan seandainya mereka masih gagal mengatasi masalah seperti ini,” katanya di sini hari ini.
Hari ini Kosmo! melaporkan tidak sampai 24 jam kes buli di Maktab Rendah Sains Mara (MRSM) di Perak tersebar, satu lagi kes dilaporkan berlaku di sebuah sekolah berasrama di Pahang yang mengakibatkan empat pelajar cedera dan trauma selepas dijadikan ‘karung tinju’ oleh sekumpulan senior.
Menurut Syed Ibrahim kerajaan negeri berharap pihak berkaitan dapat mengambil tindakan sewajarnya dalam memastikan kes buli yang terus berlarutan dapat dikekang.

Sementara itu Timbalan Ketua Polis Pahang, Datuk Mohd Yusri Hassan Basri berharap orang ramai tidak membuat andaian sendiri kerana pihak polis sedang melakukan siasatan.
“Saya juga meminta ibu bapa menasihati anak-anak mereka dan tindakan proaktif pemeriksaan ke asrama-asrama akan dilakukan,” ujarnya. – K! ONLINE


Tempoh diskaun saman PDRM dilanjutkan hingga 31 Disember
Oleh HARRITH HISHAM

12 Disember 2021, 5:18 pm
KUALA LUMPUR – Polis Diraja Malaysia (PDRM) mengumumkan tentang pelanjutan tempoh tawaran 80 peratus ke atas pembayaran saman menerusi kaunter cawangan trafik hingga 31 Disember ini.
Perkara tersebut dimaklumkan oleh Ketua Polis Negara, Tan Sri Acryl Sani Abdullah Sani.
“Orang ramai boleh pergi ke semua kaunter trafik seluruh negara yang telah dibuka semenjak 9 Disember tempoh hari.
“Pelaksanaan ini juga dibuat agar orang ramai tidak menyerbu kaunter saman yang dibuka pada Program 100 Hari Aspirasi keluarga Malaysia (AKM), Pusat Konvesyen Kuala Lumpur (KLCC).
“Inisiatif ini secara tidak lansung dapat membantu mengurangkan beban masyarakat yang terkesan akibat pandemik Covid-19,” katanya dalam sidang akhbar di KLCC hari ini.
Sehingga 12 Disember 2021, PDRM memaklumkan sebanyak 2.3 juta saman trafik telah berjaya diselesaikan dengan kutipan saman sebanyak RM109 juta bagi tempoh empat hari di seluruh negara.

Acryl Sani berkata, ini jelas menunjukkan orang ramai sebenarnya berhasrat untuk menyelesaikan kes-kes saman lampau jika diberi peluang. K! ONLINE


[VIDEO] Biawak masuk medan selera
Oleh KOSMO!

12 Disember 2021, 5:05 pm
PETALING JAYA – Kehadiran seekor biawak di sebuah medan selera memeranjatkan pelanggan yang sedang menikmati makanan hingga ada yang cuba melarikan diri.
Berdasarkan klip video berdurasi 14 saat itu yang dimuat naik oleh @kak_ekya di media sosial, memaparkan seekor biawak tiba tiba muncul di medan selera tersebut sebelum diusir keluar oleh seorang lelaki.
“Kadang-kadang biawak ni ada yang jenis melawan, ada juga yang jenis lagi ganas, sebab tu la kita kena berhati-hati,” katanya.
Difahamkan kejadian seperti ini sering berlaku di medan selera Market Kuning, Mukah, Sarawak.
Susulan perkongsian itu, tindakan lelaki yang telah menyelamatkan keadaan kerana mengusir biawak ke dalam sungai telah mendapat pujian orang ramai.
“Pak cik tu punya level keberanian die hebat lah,” kata @Puteri.

“Terbaik abang tu. Saya kalau nampak cicak pun terus lari,” ujar @kopyory.
“Mantap hero main campak macam tu je. lain kali, campak kat dapur dalam kuali buat masak kicap air asam,” jelas @MuhammadNorikhwanHalim. – K! ONLINE


KPM tunggu laporan pelajar dipukul senior di Pahang
Oleh ASLIZA MUSA

12 Disember 2021, 5:12 pm
IPOH – Kementerian Pendidikan Malaysia (KPM) sedang menunggu laporan terperinci kes buli membabitkan lima pelajar di sebuah sekolah menengah berasrama dekat Muadzam Shah di Rompin, Pahang.
Timbalan Menteri Pendidikan, Datuk Dr. Mah Hang Soon berkata, tindakan akan diambil setelah siasatan lengkap oleh pihak berkaitan selesai dijalankan.
“Apa yang paling penting sekarang, kita tunggu laporan terperinci daripada pihak berkenaan.
“Apa-apa tindakan, perlulah berpandu kepada apa yang sebenarnya berlaku,” katanya kepada pemberita selepas menyaksikan Majlis Angkat Sumpah Pemimpin Baharu Persatuan Lembaga-Lembaga Pengurus Sekolah Cina Perak di sini hari ini.
Beliau berkata demikian bagi mengulas laporan Kosmo! hari ini mendedahkan, lima pelajar lelaki tingkatan dua sebuah sekolah menengah berasrama di Muadzam Shah dikurung dalam bilik selama kira-kira dua jam dan dibelasah sekumpulan pelajar tingkatan empat dan lima.
Difahamkan, pelajar itu dipukul, ditumbuk dan disepak selain dikenakan ‘hukuman’ rotan oleh pelajar senior.

Dua laporan polis dibuat pada Isnin lalu berkaitan kes pukul berkenaan dan kini dalam siasatan pihak polis.
Sementara itu dalam perkembangan sama beliau berkata, pihaknya akan menjalankan kajian berkaitan cadangan mewujudkan jawatan warden sepenuh masa di sekolah berasrama oleh pihak Kesatuan Perkhidmatan Perguruan Kebangsaan (NUTP).
“Berkaitan cadangan dan pandangan yang diberikan itu, saya ucapkan terima kasih dan kajian akan dijalankan oleh pihak kementerian,” katanya. – K! ONLINE


Polis tumpas taktik edar dadah guna perkhidmatan kurier
Oleh MOHD AZLI ADLAN

12 Disember 2021, 5:23 pm
MARANG – Taktik seorang lelaki mengedar dadah menerusi perkhidmatan kurier berjaya dibongkar polis di Kampung Gemuroh, Bukit Payong di sini pada Khamis lalu.
Suspek berusia 36 tahun itu ditahan selepas tiga bungkusan yang mahu dihantarnya menerusi syarikat perkhidmatan kurier sebenarnya mengandungi dadah jenis pil Yaba, syabu dan Erimin 5 bernilai keseluruhan RM23,400.
Ketua Polis Daerah Marang, Deputi Superintendan Mohd. Zain Mat Dris berkata, sepasukan anggota polis bergegas ke premis syarikat penghantaran kurier itu sebaik menerima maklumat berhubung tiga bungkusan mencurigakan tersebut pada pukul 11 pagi, Khamis lalu.
“Pemeriksaan pada bungkusan pertama mendapati ia mengandungi pil Yaba seberat kira-kira 60.43 gram dan syabu (101.61 gram).
“Bungkusan kedua mengandungi Erimin 5 (26.62 gram) dan syabu (25.54 gram) manakala Erimin 5 ( 26.45 gram) dan pil Yaba (19.52 gram) pula dijumpai pada bungkusan ketiga,” katanya di sini hari ini.
Mohd. Zain berkata, berdasarkan alamat pengirim bungkusan terbabit, sepasukan polis telah menyerbu sebuah rumah di Kampung Gemuroh yang kemudiannya berjaya menahan suspek.

Tambah beliau, pemeriksaan menjumpai tiga resit syarikat penghantaran kurier terbabit di dalam sebuah beg berwarna hitam yang terdapat pada poket seluar jeans lelaki itu.
“Mykad dan sebuah kereta Honda City berwarna putih milik suspek juga dirampas. Ujian urin mendapati ia positif dadah jenis methamphetamine selain memiliki 14 rekod jenayah berkaitan dadah,” katanya. – K! ONLINE


Kes bawah 4,000
Oleh SITI A'ISYAH SUKAIMI

12 Disember 2021, 4:37 pm
PUTRAJAYA – Kes harian hari ini merekodkan di bawah angka 4,000 dengan 3,490 kes menjadikan jumlah kumulatif kes Covid-19 sebanyak 2,691,639 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” katanya pada ciapan Twitter di sini hari ini. – K! ONLINE


Bawa wang tunai RM6,000 persiapan bayar saman
Oleh FARAHWAHIDA AHMAD

12 Disember 2021, 4:55 pm
SEGAMAT – Seorang pengurus syarikat tiada pilihan lain selain membawa wang tunai RM6,000 bagi persiapan membayar tunggakan saman jalan raya sejurus mengetahui potongan diskaun 80 peratus ditawarkan oleh pihak polis bermula 9 Disember lalu.
Menurut Raj, 47, pengurus syarikat swasta berkaitan pekerja perkapalan di Segamat, walaupun semua 40 kesalahannya melibatkan saman pandu laju namun dia tidak pernah menggunakan lorong kecemasan.
“Terima kasih atas pemberian diskaun ini. Saya memuji pendekatan pihak berkuasa yang tidak memberikan pengurangan saman terhadap pesalah yang menggunakan lorong kecemasan.
“Pemandu tidak bertanggungjawab melakukan kesalahan itu secara tidak langsung mengganggu usaha menyelamatkan nyawa dan harta benda jika berlaku kemalangan.
“Sebenarnya hari ini, saya kerja namun untuk bayar saman berdiskaun 80 peratus jadi keutamaan,” katanya ketika ditemui di kaunter sementara pembayaran saman di Taman Yayasan Segamat disini, hari ini.
Raj berkata, wang tunai yang dibawa adalah bagi membayar saman pandu laju sejak beberapa bulan lalu sehingga baru-baru ini.

Jumlah keseluruhan saman yang perlu dibayar adalah sebanyak RM6,000 dan dengan potongan diskaun ini hanya dia hanya membayar RM1,700 melibatkan empat buah kenderaan miliknya.
“Saya ‘standby’ (sediakan) wang lebih sebab takut saya salah kira-kira. Dan jika bayar melalui kad, saya risau transaksi tidak dapat diterima. Jadi lebih baik saya bawa wang tunai.
“Saya juga bimbang jika gagal menjelaskan saman secepat mungkin, akan disenarai hitam dan data akan dihantar ke Jabatan Pengangkutan Jalan (JPJ) untuk sekatan.
“Perkara ini turut menyebabkannya tidak dapat memperbaharui cukai jalan dan lesen memandu sehingga saman yang disenarai hitam itu dijelaskan,” ujarnya.
Raj turut mengakui program ini sedikit sebanyak mengurangkan beban masyarakat namun cara pengurusannya perlu lebih baik seperti membuka lebih banyak kaunter di beberapa kawasan tumpuan penduduk dan bukan tertumpu di satu atau dua lokasi sahaja terutama sekali sewaktu pandemik Covid-19 ini.-K! ONLINE


Suami isteri maut, van terbabas ketika elak babi melintas
Oleh AIMUNI TUAN LAH

12 Disember 2021, 4:31 pm
GUA MUSANG – Percutian sepasang suami isteri ke Kelantan berakhir tragedi apabila kedua-duanya maut manakala lima lagi cedera selepas van yang dinaiki mereka terbabas ke dalam longkang selepas mengelak seekor babi yang melintas di Kilometer 63, Jalan Gua Musang-Kuala Krai di sini hari ini.
Dalam kejadian pada pukul 9.30 pagi itu, mangsa, Abu Hasan Osman, 65, dan isterinya, Salbiah Ab. Latip, 58, yang duduk di tempat duduk penumpang belakang meninggal dunia di lokasi kejadian.
Sementara itu, pemandu van, Mohammad A. Rahman, 54, penumpang hadapan, Fadilah Mirasahib, 53, bersama penumpang belakang, Noraimi Mat Rejab, 45, Fatimah Zakiah Abd. Rahman 42, dan Amirul Azieq Mohammad, 13, mengalami kecederaan pada beberapa bahagian anggota badan.
Ketua Polis Daerah Gua Musang, Superintendan Sik Choon Foo berkata, siasatan awal mendapati, semua mangsa yang berasal dari Tanjong Kling, Melaka dipercayai bercuti ke Kelantan dan sedang dalam perjalanan dari arah Gua Musang ke Tanah Merah dengan menaiki kenderaan itu.
Katanya, semasa tiba di lokasi kejadian, seekor babi dipercayai tiba-tiba melintas dari arah kanan ke kiri jalan.
“Insiden itu menyebabkan pemandu van itu cuba mengelak daripada merempuh haiwan berkenaan sebelum terbabas ke dalam longkang di kiri jalan.

“Pasangan suami isteri itu dipercayai tercampak keluar daripada van dan disahkan maut di lokasi kejadian,” katanya ketika dihubungi Kosmo! hari ini.
Menurut Choon Foo, mayat kedua-dua mangsa dibawa ke Hospital Gua Musang di sini untuk dibedah siasat manakala lima yang lain dirawat di Hospital Sultan Ismail Petra, Kuala Krai dekat sini.
Tambahnya, kes disiasat mengikut Seksyen 41 (1) Akta Pengangkutan Jalan 1987. – K! ONLINE


Dua pelabuhan di Pasir Gudang perlu dimodenkan
Oleh KHAIRUL MOHD. ALI

12 Disember 2021, 2:55 pm
PASIR GUDANG – Pelabuhan Johor dan Pelabuhan Tanjung Langsat di sini perlu menjalani transformasi dan dimodenkan dengan penggunaan teknologi terkini bagi mengekalkan Pasir Gudang sebagai bandar tumpuan bagi sektor perindustrian dan pengangkutan
Menteri Besar, Datuk Ir. Hasni Mohammad berkata, pembangunan itu perlu selari dengan Revolusi Perindustrian 4.0 (IR 4.0) termasuk penggunaan Internet of Things (IoT), ‘cloud computing’, ‘open data’ dan ‘big data analytics’.
Katanya, kedudukannya yang strategik merupakan peluang untuk bandar raya itu dibangunkan menjadi lokasi tumpuan ekonomi di peringkat nasional dan antarabangsa.
“Ia berpotensi untuk memulih dan menambah baik peluang pelaburan dalam dan luar negara untuk menyumbang kepada kemajuan kawasan Pasir Gudang.
“Sudah tiba masanya, dua pelabuhan terpenting di Johor yang terletak dalam kawasan ini dibangunkan mengikut trend teknologi terkini selari dengan IR 4.0,” katanya ketika berucap pada Majlis Mengangkat Sumpah Datuk Bandar Majlis Bandaraya Pasir Gudang (MBPG), di sini hari ini.
Dalam majlis berkenaan, Datuk Asman Shah Abd. Rahman dilantik sebagai Datuk Bandar Pasir Gudang yang pertama secara rasminya bermula hari ini.

Tambah Hasni lagi, Pasir Gudang perlu dibangunkan secara terancang dengan mengekalkan ciri persekitaran bandar hijau di samping mengutamakan sistem sosial yang menyeluruh.
“Trend pembangunan berasas teknologi tinggi telah berjaya memberi impak besar terhadap ekonomi global dan mengubah cara hidup penduduk walaupun berada dalam situasi pandemik.
“Kini telah tiba masanya MBPG menjadi pelopor dan pencetus pelbagai bentuk kreativiti dan inovasi dalam pembangunan khususnya memberi perkhidmatan bertaraf global kepada agensi, para pemegang taruh, dan rakyat secara keseluruhannya,” ujarnya.
Beliau turut memaklumkan Pasir Gudang yang berkeluasan 35,957 hektar kini mempunyai seramai 576,577 orang penduduk.-K! ONLINE


Kebahagiaan kita tidak perlu untuk diuar-uarkan dengan perkara maksiat
Oleh MOHD. HUSNI MOHD. NOOR

12 Disember 2021, 2:18 pm
PUTRAJAYA – Isu gambar aksi tidak sopan pelakon, Nora Danish bersama suami, Mohamad Nedim Nazri ditegur pendakwah terkenal, Prof. Madya Datuk Dr. Mohd. Izhar Ariff Mohd. Kashim.
Pensyarah Fiqh Fatwa, Pusat Kajian Syariah Universiti Kebangsaan Malaysia (UKM) menerusi hantaran di Facebook berkata, pasangan suami isteri itu tidak sepatutnya berkongsi gambar itu kerana ia dilarang dalam agama.
“Kebahagiaan kita tidak perlu untuk diuar-uarkan dengan perkara maksiat apatah lagi ia dilarang dalam agama.
“Allah SWT berduka sekiranya hambanya membuka aib dirinya sendiri serta membangga-banggakan dengan perkara yang dilarang dan dilaknat,” katanya.
Katanya, beliau turut mengingatkan kepada semua bahawa umat Islam tidak terlepas daripada melakukan dosa, sentiasa perbanyakkan taubat dan memohon keampunan Allah SWT.
Mohd. Izhar berkata, umat Islam juga digalakkan memohon kemaafan sesama manusia dan saling menutup aib serta menjaga kehormatan sesama kita.

“Nabi SAW berpesan: “Sesiapa menutup aib seorang Muslim, maka Allah menutup aibnya di dunia dan di akhirat”,” katanya.
Sebelum ini, gambar aksi main buih Nora Danish bersama suami di dalam tab mandi di sebuah hotel mengundang kecaman netizen.
Lima foto yang dikongsi di Instagram dan Facebook itu dipercayai dirakam di sebuah hotel di Langkawi. – K! ONLINE


MBI akan siasat individu terjun Tasik Cermin
Oleh KOSMO!

12 Disember 2021, 3:12 pm
Oleh LIYANA RAMLI
IPOH – Siasatan akan dijalankan oleh pihak pengurusan Majlis Bandaraya Ipoh (MBI) berhubung satu video tular seorang lelaki terjun ke dalam sebuah tasik, dekat Tasik Cermin, di sini, semalam.
Datuk Bandar Ipoh, Datuk Rumaizi Baharin berkata, pihaknya akan menyiasat individu yang terlibat di dalam video tersebut.
“Setakat ini, identiti individu tersebut masih dalam siasatan dan pihak MBI akan mengambil tindakan mengikut undang-undang.
“Untuk makluman kawasan Tasik Cermin ini di bawah pengurusan Geopark Kinta yang tidak boleh sewenang-wenangnya diceroboh,” katanya.
Beliau berkata demikian kepada pemberita selepas melancarkan pembukaan cawangan baharu Chang Jiang White Coffee di Kompleks Bangunan Persisiran Sungai Kinta, Jalan Sultan Iskandar di sini hari ini.

Difahamkan, pihak MBI akan melantik sebuah pasukan bagi memantau dan menguatkan penguatkuasaan di tasik berkenaan.
Semalam, video berdurasi 15 saat itu tular dalam aplikasi TikTok memaparkan seorang lelaki berpakaian serba hitam terjun ke dalam tasik berkenaan.
Rata-rata netizen meluahkan rasa kurang senang dengan tindakan lelaki itu kerana perbuatannya itu boleh menyebabkan kawasan rekreasi itu ditutup kepada pengunjung.
Terbaharu, pemilik akaun TikTok yang menularkan video tersebut mendakwa bahawa lelaki yang terjun ke dalam tasik itu bukan warganegara Malaysia.
Terdahulu, pada Mac 2020 media melaporkan, Tasik Cermin ditutup kepada pengunjung atas faktor keselamatan. – K! ONLINE


PM kesal dakwaan penceramah bebas
Oleh ABDUL RASHID ABDUL RAHMAN

12 Disember 2021, 2:59 pm
BERA – Perdana Menteri Datuk Seri Ismail Sabri Yaakob kesal dengan tindakan seorang penceramah bebas yang membuat dakwaan melulu dan tidak berasas mendakwa ayam beku yang diimport dari Thailand dan China ke negara ini tidak halal.
Beliau berkata berita palsu tanpa usul periksa berkenaan adalah tidak benar sama sekali memandangkan aspek halal dan kebersihan produk makanan yang dibawa masuk ke Malaysia sentiasa diberi keutamaan oleh kerajaan.
“Saya pun tidak faham ada penceramah agama membuat cerita bukan bukan tanpa usul periksa kononnya ayam daripada Thailand dan China tidak halal.
“Jadi kalau diimport daripada China atau Thailand sekali pun Jabatan Kemajuan Islam Malaysia (Jakim) akan siasat bukan sahaja sembelihan tetapi kebersihan yang menjadi syarat utama,” katanya ketika berucap merasmikan Mesyuarat Agung Koperasi Pekebun Kecil Daerah Bera di Dewan Masjid Nurulsallam Kampung Batu Papan di sini, hari ini.
Baru-bari ini tular video seorang penceramah bebas dalam media sosial yang mendakawa loji-loji ayam Thailand dan China yang mengeksport produk ayam ke Malaysia telah tamat tempoh dan tidak halal.
Menurut Ismail Sabri setiap produk makanan termasuk ayam dan daging yang diimport daripada luar akan dipastikan benar-benar halal dan bersih sebelum dikeluarkan pengesahan sijil halal untuk pasaran negara ini.

Katanya, pihak Jakim dan veterinar akan melakukan siasatan yang terperinci di pusat sembelihan serta tempat pemprosesan sebelum siji halal dikeluarkan untuk dieksport ke negara ini.
“Contohnya untuk import daging lembu yang murah saya pernah cuba membawa masuk dari Sudan tetapi bila Jakim dan veterinar dapati kilang tidak bersih akhirnya kilang tersebut tidak dibenarkan sampai sekarang walaupun ia negara Islam yang memang halal sembelihan.
“Sekarang ini halal bukan setakat sembelihan, bukan sahaja sijil kilang bersih tetapi pengangkutan kena halal, sampai tahap pengangkutan maknanya tidak ada barang lain tak halal,”ujarnya. – K! ONLINE


Jovian, Shopee jayakan Super Brand Day
Oleh KOSMO!

12 Disember 2021, 3:23 pm
PETALING JAYA – Selepas Neelofa, Jovian menjadi jenama komersial kedua yang diundang menjayakan kempen Super Brand Day bersama platform e-dagang piliihan ramai, Shopee pada 13 dan 14 Disember ini.
Jenama fesyen berkenaan yang ditubuhkan pada tahun 2012 oleh Datuk Jovian Mandagie itu bakal menawarkan jualan promosi terbesar selama dua hari itu.
Kata menantu Perdana Menteri, Datuk Seri Ismail Sabri Yaakob itu, promosi dibuat merangkumi barangan eksklusif seperti baju, tudung, beg, pelitup muka anti jerawat dan banyak lagi.
“Kali pertama ‘dingurat’ Shopee menjayakan kempen ini, kami tertunduk dan tersipu sipu malu. Bagai orang mengantuk disorongkan bantal, pastinya ‘lamaran’ ini diterima dengan rasa teruja.
“Siapa yang nak tolak ‘godaan’ platform e-dagang nombor satu di Malaysia ini? Selama dua hari itu juga kami akan mengambil alih halaman utama platform terbabit. Kami sasarkan dalam 30,000 tempahan dapat diraih selama kempen berlangsung.
“Justeru barang dan inventori kena cukup untuk menampung apa saja kemungkinan daya pembelian ramai semasa dua hari itu dengan anggaran 10 hingga 15 juta laluan trafik. Jika sebaliknya tak cukup barang, satu kerugian ketika peluang keemasan seperti ini diperolehi,” katanya.

Kata pereka fesyen yang sudah lebih 15 tahun berkecimpung dalam arena berkenaan, beliau berharap kempen dua hari itu dapat dimanfaatkan pembeli dengan bijak.
“Moga kempen dua hari ini dapat membantu mereka membeli dan berjimat dalam masa sama. Kita sedar dalam situasi pandemik Covid-19, ekonomi tidak bagus, namun keinginan itu ini sentiasa membuak-buak.
“Kita tawarkan diskaun 60 peratus untuk koleksi baju raya bagi golongan lelaki, perempuan dan kanak kanak. Jadi boleh beli awal baju raya tahun depan. Boleh tekan pautan shopee.com.my/jovianrtw.os untuk lihat dan pilih.
“Begitu juga pilihan aksesori dengan tawaran 30 hingga 40 peratus. Pastinya seleksi pelitup muka terbaik pelbagai corak untuk semua lapisan golongan dengan diakui fungsi anti jerawat, selesa selain diiktiraf Pihak Berkuasa Peranti Perubatan (MDA),” katanya.
Tidak hanya menawarkan promosi produk keluaran yang dianggap tidak mampu dimiliki oleh sesetengah pihak, Jovian berkata hadiah istimewa turut ditawarkan kepada semua termasuk koleksi Iphone 13 Pro Max.
“Memang ada yang kata produk saya mahal dan harga kayangan. Ikutkan ia masih harga mampu milik, tapi masih ada yang cakap mahal. Tapi tak mengapa,rebutlah peluang dua hari ini untuk membeli dengan harga runtuh.
“Mereka juga berpeluang memenangi hadiah menerusi tebus nilai seperti ‘shopping coins’ dan pertandingan putar dan menang,” katanya.
Dalam pada itu, suami kepada Datin Nina Ismail Sabri itu menambah, stok baru bagi koleksi pelitup muka bermotifkan bunga raya, Jovian Mask For Malaysia yang dilancarkannya beberapa bulan lalu untuk paksi amal.
“Dulu pelitup muka itu saya sumbangkan 100 peratus keuntungan jualan sekitar lebih RM250,000 kepada badan dan mereka yang memerlukan ketika kempen Bendera Putih dikibarkan.
“Untuk kempen dua hari ini pula, sebanyak 10 peratus daripada keuntungan jualan pelitup muka edisi istimewa itu akan disalurkan kepada yang memerlukan,” katanya.
Dalam perkembangan lain, jenama fesyen yang kini turut meneroka pasaran keperluan penting di negara kita juga bakal muncul dengan farmasi pertamanya, Jovian Pharma di JM Tower, Shah Alam, Selangor kelak. – K! ONLINE


Wujudkan pemborong koperasi – Ismail Sabri
Oleh ABDUL RASHID ABDUL RAHMAN

12 Disember 2021, 2:22 pm
BERA – Perdana Menteri, Datuk Seri Ismail Sabri Yaakob berkata gerakan koperasi perlu mewujudkan pemborong bagi membolehkan koperasi mampu membeli secara pukal seterusnya membantu kerajaan menjual barangan pada harga yang rendah.
Beliau berkata, dengan lebih 1,500 kedai runcit koperasi sedia ada seluruh negara kewujudan pemborong koperasi amat signifikan bagi membekalkan barangan kepada seluruh koperasi dengan harga yang lebih murah.
“Kalau ini dapat dilakukan, harga di kedai koperasi dapat diturunkan bukan sahaja untuk ahlinya malah turut memberikan manfaat kepada penduduk setempat.
“Bayangkan kalau kedai koperasi dapat menjual sehingga 20 peratus diskaun, tentunya ramai pengguna akan beli di kedai-kedai koperasi,” katanya ketika berucap merasmikan Mesyuarat Agung Koperasi Pekebun Kecil Daerah Bera di Dewan Masjid Nurulsallam, Kampung Batu Papan di sini hari ini.
Menurut Ismail Sabri beliau akan berbincang dengan Menteri Pembangunan Usahawan dan Koperasi, Tan Sri Noh Omar dan Angkatan Koperasi Kebangsaan Malaysia Berhad (Angkasa) dalam merealisasikan perkara itu.
Katannya jika diwujudkan, pemborang koperasi boleh membeli barangan keperluan seperti beras secara pukal dan dibekalkan kepada semua kedai runcit koperasi di seluruh negara.

Dalam pada itu beliau berkata, di seluruh negara, terdapat tujuh juta ahli koperasi dan langkah itu pasti dapat membantu rakyat terutama ahli gerakan tersebut membeli dengan harga murah.
“Saya harap selain tindakan kerajaan, gerakan koperasi pun boleh membantu kerajaan dalam menurunkan harga barangan,”ujarnya. – K! ONLINE


Bas bawa pekerja kilang ambil vaksin terbakar
Oleh ZAKKINA WATI AHMAD TARMIZI

12 Disember 2021, 3:18 pm
SEREMBAN – Sebuah bas persiaran yang membawa 45 orang pekerja kilang yang baharu selesai menerima vaksin terbakar dalam kejadian di Jalan Seremban-Kuala Pilah dekat Bukit Putus di sini tengah hari tadi.
Penolong Kanan Penguasa Bomba Balai Bomba dan Penyelamat Senawang, Mohd. Hidayat Basly berkata, pihaknya mendapat panggilan pada pukul 12.05 tengah hari dan tiba di lokasi kejadian 13 minit kemudian.
“Setibanya di lokasi kejadian, kami mendapati terdapat sebuah bas persiaran yang membawa 45 pekerja kilang yang sudah divaksin di Pusat Pemberian Vaksin (PPV) di Pusat Perniagaan Cattleya, Senawang dalam perjalanan pulang ke Simpang Pertang, Jelebu.
“Pihak bomba mengambil masa hampir satu jam untuk memadamkan kebakaran dan bas persiaran itu terbakar sebanyak 100 peratus. Pihak bomba menggunakan bahan pemadam api jenis buih untuk memadamkan kebakaran,” katanya ketika dihubungi hari ini.
Menurutnya, tiada mangsa yang cedera dalam kebakaran tersebut kerana kesemua mereka sempat keluar lebih awal. – K! ONLINE


Nafiez Zaidi basuh luka lama saya – Fify Azmi
Oleh SAIRUL ZAMRI MISRANI

12 Disember 2021, 4:27 pm
PETALING JAYA – Pelakon yang sedang meningkat naik, Fify Azmi selesa digelar sebagai kekasih kepada Nafiez Zaidi, juga seorang pelakon, sekali gus tidak menolak untuk membawa hubungan ke fasa seterusnya jika ada jodoh.
“Kami tidak tolak untuk ke arah tersebut (pernikahan) kalau sudah tiba masa dan waktunya. Tapi buat masa ini, biarlah kami kenal hati budi masing-masing dahulu.
“Siapa nak tolak jodoh kan kalau betul sudah sampai pada kita,” kata Fify kepada Kosmo! menjawab desas-desus keintiman hubungannya bersama pelakon filem Ada Hantu itu.
Fify atau nama sebenarnya Nur Afiqah Mohamed Azmi, 31, menyifatkan kehadiran Nafiez bagaikan sinar baharu untuk membasuh episod cinta luka dalam hidupnya.
“Selepas melalui putus cinta lebih setahun lalu, saya nak mulakan fasa hidup baharu dan menggembirakan diri bersama teman-teman.
“Jujur kata, kehadiran dia buatkan saya lebih terbuka dan berani untuk bercinta semula. Dia pandai jaga saya, dia tahu apa yang saya suka atau tidak dan kita dapat lihat kejujuran serta keihklasannya,” ujarnya yang kini sibuk dengan penggambaran sebuah drama baharu.

Mengakui selesa berkawan rapat dan sedang dalam proses mengenali hati budi Nafiez, Fify sebenarnya sudah mengenali lelaki itu sejak sekitar setahun lalu.
Mereka mula rapat ketika digandingkan bersama menerusi sebuah filem pada pertengahan tahun ini.
“Jujur kata, saya memang selesa dan mengecap kebahagiaan bila bersama dengan dia (Nafiez). Bagi saya dia lelaki yang tidak fake (palsu), pandai dan baik hati selain mudah untuk dikenali.
“Kami berdua masih lagi dalam fasa perkenalan dan mengenali hati budi masing-masing. Keluarga kami juga tahu akan hubungan ini, cuma belum ada waktu untuk bersua muka,” katanya.
Terdahulu kehadiran Fify bersama Nafiez pada Festival Filem Malaysia ke-31 (FFM31) baru-baru ini mencuri perhatian ramai apabila pasangan itu didakwa saling berpegangan tangan dan dikatakan sedang hangat menjalin cinta.
Menerusi anugerah berprestij tersebut, Fify yang baharu saja dua tahun dalam industri lakonan tidak pernah menyangka dinobatkan sebagai pemenang bagi kategori Pelakon Harapan Wanita FFM31 menerusi filem Wira. – K! ONLINE


Panggilan telefon tidak berjawab rupa-rupanya sudah meninggal dunia
Oleh SHAMSUL KAMAL AMARUDIN

12 Disember 2021, 3:09 pm
LUMUT – Panggilan telefon oleh suami terhadap isterinya yang tidak berjawab rupa-rupanya membawa berita sedih apabila wanita itu ditemui meninggal dunia di rumahnya di Kampung Koh dekat sini pagi tadi.
Difahamkan, mangsa tinggal berasingan dengan suaminya kerana wanita berusia 68 tahun itu mahu menjaga ibunya berusia 80-an yang uzur dan terlantar di atas katil.
Ketua Operasi Balai Bomba dan Penyelamat Sitiawan, Firdaus Mohd. Ziker berkata, pihaknya menerima panggilan kecemasan pada pukul 9.16 pagi sebelum sepasukan anggota ke tempat kejadian.
Katanya, suami mangsa menghubungi bomba apabila dia yang datang ke rumah itu mendapati isterinya tidak menyahut panggilan setelah dipanggil manakala rumah itu pula berkunci dari dalam.
“Sebelum itu, lelaki tersebut ada menelefon isterinya tetapi tidak dijawab seperti kebiasaan sebelum terus pergi ke rumah itu di Kampung Koh.
“Lelaki itu bimbang kerana isterinya ada mengadu sakit dada semalam,” katanya ketika dihubungi hari ini.

Menurut Firdaus, bomba bertindak mengumpil pintu rumah tersebut dan menemui mangsa terbaring di hadapan pintu bilik air sebelum pemeriksaan oleh petugas kesihatan mengesahkan wanita itu telah meninggal dunia.
“Ibu mangsa pula berada dalam keadaan tidak bermaya dan terbaring di katil di ruang tamu rumah tersebut.
“Mangsa dan ibunya yang uzur kemudian diserahkan kepada pihak perubatan untuk tindakan lanjut manakala operasi itu tamat sepenuhnya pada pukul 10.30 pagi” ujarnya. – K! ONLINE


Dua remaja Orang Asli terbunuh kemalangan motosikal
Oleh MASTURAH SURADI

12 Disember 2021, 3:03 pm
KOTA TINGGI – Dua remaja berketurunan Orang Asli maut selepas terlibat dalam nahas motosikal berlaku di Kilometer 31.5 Jalan Kota Tinggi – Kluang berhampiran Kampung Pasir Intan, di sini malam semalam.
Ketua Polis Daerah Kota Tinggi, Superintendan Hussin Zamora berkata, pihak polis menerima maklumat kejadian itu pada pukul 9.30 malam membabitkan motosikal jenis Honda EX5 dan sebuah motosikal jenis Demak 110.
Katanya kemalangan dipercayai berlaku apabila penunggang motosikal jenis Honda EX5 hilang kawalan dan telah memasuki laluan bertentangan lalu melanggar motosikal jenis Demak 110 secara berdepan.
“Siasatan awal mendapati mangsa berumur 13 tahun menunggang motosikal jenis Honda EX5 dalam perjalanan dari Kota Tinggi menghala ke Kluang.
“Semasa sampai di lokasi kejadian iaitu kawasan jalan lurus dan gelap tanpa lampu, penunggang telah berlanggar dengan satu lagi mangsa lelaki berusia 15 tahun juga keturunan orang asli yang menunggang motosikal jenis Demak 110 yang datang dari arah bertentangan.
“Akibat daripada kemalangan itu penunggang motosikal Honda EX5 mengalami cedera parah pada bahagian kepala dan kaki telah meninggal dunia ditempat kejadian,”katanya dalam kenyataan di sini hari ini.

Hussin berkata, manakala seorang lagi mangsa mengalami cedera parah pada bahagian kepala telah dibawa ke Hospital Kota Tinggi (HKT) oleh ambulans.
Bagaimanapun katanya mangsa kemudian disahkan meninggal dunia semasa mendapatkan rawatan di HKT.
“Kes disiasat dibawah Seksyen 41(1) Akta Pengangkutan Jalan 1987. Siasatan lanjut masih lagi diteruskan bagi memastikan punca kejadian sebenar,”katanya.- K! ONLINE


Lelaki mengamuk guna batang besi
Oleh IVAN AMIRUL

12 Disember 2021, 1:52 pm
BEAUFORT – Polis menahan seorang lelaki selepas mengamuk menggunakan sebatang besi dalam kejadian di rumahnya di Kampung Gerowot, Kuala Penyu di sini kelmarin.
Polis menerima maklumat mengenai kejadian suspek berusia 41 tahun yang mengamuk itu daripada anaknya pada pukul 12.45 tengah malam.
Ketua Polis Daerah Beaufort, Deputi Superintendan Yusoff Zaki Mat Yaacob berkata, sepasukan anggota dari Balai Polis Kuala Penyu bergegas ke lokasi kejadian dan mendapati seorang lelaki mengamuk menggunakan sebatang besi di halaman rumahnya.
“Polis menahan suspek dan dibawa ke balai polis untuk siasatan lanjut. Pemeriksaan mendapati suspek tidak dapat mengawal diri ekoran dipercayai di bawah pengaruh dadah,” katanya.
Ujian air kencing mendapati suspek positif dadah jenis syabu dan kes disiasat mengikut Seksyen 15 Akta Dadah Berbahaya 1952. – K! ONLINE


Tiga sekeluarga terselamat SUV langgar treler
Oleh ZAKI SALLEH

12 Disember 2021, 1:56 pm
TAPAH – Tiga sekeluarga berdepan detik cemas apabila kenderaan utiliti sukan (SUV) jenis Proton X70 yang dinaiki terbabit dalam kemalangan di Kilometer (KM) 310 Lebuh Raya Utara Selatan arah selatan dekat sini pagi tadi.
Jurucakap Bilik Gerakan Jabatan Bomba dan Penyelamat negeri Perak memberitahu pihaknya menerima panggilan kecemasan berhubung kejadian itu pada pukul 7.11 pagi.
Menurut jurucakap tersebut, susulan itu sepasukan anggota bersama jentera dari Balai Bomba dan Penyelamat (BBP) Tapah telah dikerah ke lokasi kejadian.
“Sebaik tiba di tempat kejadian, kemalangan melibatkan kenderaan Proton X70 yang berlanggar dengan sebuah treler.
“Terdapat tiga mangsa dalam kenderaan tersebut iaitu lelaki dan perempuan dewasa serta seorang kanak-kanak perempuan. Kesemua mereka cedera ringan tetapi tidak tersepit,” ujar jurucakap itu.
Pemandu treler itu bagaimanapun tidak mengalami sebarang kecederaan.

Anggota bomba kemudian bertindak mengeluarkan mangsa-mangsa sebelum diserahkan kepada petugas kesihatan untuk dibawa ke hospital bagi mendapatkan rawatan.
Operasi yang diketuai oleh PBK II Shahruddin Omar itu tamat sepenuhnya pada pukul 8.10 pagi. – K! ONLINE


Suntik vitamin C boleh rosak organ dalaman
Oleh ALWANI ZAFIRAH

12 Disember 2021, 2:03 pm
PETALING JAYA – Pengambilan suntikan vitamin C semakin mendapat perhatian masyarakat terutamanya kaum wanita yang menginginkan kulit putih, gebu dan menawan sehingga sanggup menghabiskan duit untuk melakukan kaedah suntikan vitamin C.
Menerusi perkongsian video seorang Pakar Bedah Bariatrik, Dr. Abdul Gafoor Mubarak di media sosial berkata, pengambilan suntikan vitamin C perlu dikawal agar tidak memberi kesan yang lebih buruk terhadap kesihatan diri.
“Jika kita makan vitamin C dengan kuantiti yang banyak, ia tidak memberi sebarang kesan kepada kesihatan.
“Tapi jika kita mengambil suntikan vitamin C pada dos yang sangat tinggi, ia menjadi masalah,” katanya.
Jelasnya, amalan memakan vitamin C dan mengambilnya secara suntikan amatlah berbeza dan kesannya juga tidak sama.
“Makan vitamin C hanyalah sebahagian daripada apa yang kita makan akan diserap. Kalau kita makan 1,000 ml, mungkin 30 ke 40 peratus sahaja yang diserap dalam badan.

“Tapi kalau kita suntik pada badan, kebanyakannya akan melalui saluran badan pergi ke buah pinggang dan hati dan jika dalam dos yang banyak boleh merosakkan organ dalaman,” jelasnya.
Melalui komen pengikutnya, rata-rata orang ramai turut meninggalkan beberapa persoalan lain berhubung pengambilan vitamin C.
“Kalau kita makan vitamin C, ia beri kesan kepada penambahan berat badan tak atau menyebabkan kencing manis,” kata @user4009
“Pengambilan vitamin C yang mempunyai kolagen ada memberi kesan sampingan lain tak,” kata @Melati. – K! ONLINE


Suami ‘kantoi’ curang selepas isteri terima surat saman
Oleh KOSMO!

12 Disember 2021, 12:32 pm
DUSSELDORF, JERMAN – Gara-gara saman had laju, rahsia kecurangan seorang suami akhirnya terbongkar apabila isterinya menerima surat saman beserta gambar bukti memaparkan seorang wanita tidak dikenali sedang memandu kereta milik suaminya, lapor portal berita MailOnline semalam.
Wanita dari Jerman yang identitinya tidak didedahkan itu baru-baru ini menerima surat saman yang dikirim ke alamat rumahnya beserta gambar seorang wanita sedang memandu kereta BMW milik syarikat yang digunakan suaminya.
Dia bagaimanapun berasa hairan kerana berdasarkan tarikh saman, dia tidak mempunyai lesen memandu dan tidak memandu kereta tersebut.
“Dalam gambar tersebut, anak guam saya melihat terdapat seorang wanita yang memandu kereta itu dan dia mula berasa gementar kerana dia tidak mempunyai lesen memandu,” kata peguam si isteri, Fatma Poyraz-Devrim.
Selepas diselidik, suami wanita berkenaan akhirnya mengaku bahawa wanita dalam gambar tersebut adalah teman wanitanya.
Wanita itu bagaimanapun tidak dapat hadir ke mahkamah kerana telah ‘lesap’ ke luar negara, bersama-sama dengan kereta BMW tersebut.

Isterinya yang sepatutnya dibicarakan atas kes kesalahan memandu melebihi had laju tersebut akhirnya dibebaskan oleh hakim selepas dia didapati bukan individu yang memandu kereta itu. – Agensi


Naluri ibu, sekali pandang dah tahu anak
Oleh KOSMO!

12 Disember 2021, 12:38 pm
PETALING JAYA – Tindakan seorang lelaki menyamar sebagai pelayan restoran untuk membuat kejutan kepada keluarganya tidak menjadi apabila ibunya dapat mengecam wajah anak kesayangannya itu.
Menerusi sebuah video berdurasi satu minit 58 saat yang dimuat naik oleh Hilmi Azlan di media sosial, ahli keluarga terutama ibu bapa pemuda tersebut kelihatan teruja apabila dapat bertemu dengan anaknya setelah sekian lama tidak dapat dapat berbuat demikian.
Hanya dengan sekali pandang, wanita itu sudah mengecam pelayan tersebut adalah anaknya dan terus memanggil nama Azlan.
“Kami sudah tahu Azlan akan datang ke sini untuk berjumpa dengan keluarga namun kami tidak beritahu mak ayahnya kerana mahu membuat kejutan,” kata salah seorang ahli keluarga Azlan.
Susulan perkongsian itu, rata-rata pengguna media sosial berasa gembira bercampur sebak memandangkan ada yang tidak dapat berjumpa ibu bapa masing-masing termasuk sudah meninggal dunia.
“Saya terharu menonton video ini, bersyukurlah kalian yang masih mempunyai ibu. Sayangilah ibumu, muliakanlah ibumu,” kata @kangbams.

“Rindu sewaktu dulu. Sekarang semuanya hanya tinggal kenangan. Seiapa yang masih punya orang tua, sayangi mereka, rawat mereka selagi kalian masih bisa melihat senyumanya,” ujar @candra.
“Cemburunya saya. Al-fatihah buat mak dan ayah. Jagalah mereka sebaik mungkin,” jelas @zeyraa. – K! ONLINE


Harimau Malaya intai slot separuh akhir lebih awal
Oleh MUHAMAD ARDIE PUTRA SUHAIMI

12 Disember 2021, 1:00 pm
TIADA jalan lain buat skuad Harimau Malaya menjelang aksi ketiga Kumpulan B menentang Vietnam malam ini, selain merekodkan kemenangan dalam usaha mengesahkan slot pentas separuh akhir lebih awal dalam saingan Piala AFF Suzuki 2020.
Ketua jurulatih skuad Harimau Malaya, Tan Cheng Hoe mengakui rekod hambar pasukan negara ketika bertemu Vietnam sebelum ini tidak boleh dijadikan sandaran kerana pertemuan kali ini adalah berbeza.
Cheng Hoe berkata, jerat yang dipasang oleh skuad Park Hang-seo sudahpun ‘dihadam’ dan kini tanggungjawab diletakkan sepenuhnya kepada pemain untuk memberikan prestasi terbaik di Stadium Bishan, Singapura nanti.
“Kita telah meraih motivasi terbaik dengan merekodkan dua kemenangan di peringkat kumpulan sebelum ini, tetapi ujian sebenar pasukan adalah bertemu dengan Vietnam nanti.
“Malah, rekod kita tidak berapa baik ketika bertemu Vietnam sejak beberapa tahun lepas, namun dengan kualiti pemain yang kita ada, saya percaya perlawanan kali ini akan berkesudahan dengan keputusan positif.
“Di atas kertas, sudah tentu kita lihat Vietnam ada kelebihan memandangkan mereka hanya melalui satu perlawanan, tetapi itu bukanlah masalah besar.

“Fokus pasukan ketika ini adalah untuk meraih slot ke separuh akhir secepat mungkin dan ia akan direalisasikan jika perlawanan berakhir dengan kemenangan,” katanya pada sidang akhbar secara virtual semalam.
Mengulas lanjut, Cheng Hoe mengakui masih tidak mendapat ‘berita gembira’ apabila empat pemain kekal disisihkan ekoran positif Covid-19 iaitu Akhyar Rashid, Quentin Cheng, Faisal Halim dan penjaga gol, Khairulazhan Khalid.
“Kita masih lagi kehilangan khidmat empat pemain ini untuk perlawanan menentang Vietnam dan ini adalah realiti yang harus kita hadapi.
“Saya harap baki pemain yang ada tidak kira siapa diletakkan dalam kesebelasan utama dapat memberikan yang terbaik, tetapi pada masa sama perlu waspada dengan ancaman Vietnam khususnya menerusi serangan balas pantas yang menjadi senjata utama mereka,” katanya.
Sebagai rekod, kali terakhir skuad negara menang ke atas pasukan Naga Emas itu adalah pada separuh akhir Piala AFF Suzuki edisi 2014 dengan kemenangan agregat 5-4.


Pembuli boleh disaman – Peguam
Oleh ALWANI ZAFIRAH

12 Disember 2021, 12:35 pm
PETALING JAYA – Seorang peguam berkongsi mengenai tindakan yang boleh diambil ke atas pelaku yang terlibat dalam kejadian membuli pelajar di sebuah sekolah berasrama seperti yang tular baru-baru ini.
Peguam itu, Nor Zabetha Muhammad Nor berkata, suspek yang terlibat dalam kes membuli boleh dikenakan tindakan atas kesalahan jenayah yang dilakukan mereka dan juga berdepan saman sivil.
“Jenayah bagi hukuman kerana mencederakan (mangsa) manakala sivil pula adalah bagi tuntutan ganti rugi,” katanya menerusi hantaran di Facebooknya semalam.
Menurut Nor Zabetha, kesemua pelaku perlu diajar bahawa setiap perbuatan yang salah ada akibat dan hukumannya.
“Kita tidak mahu ada lambakan generasi tidak berhati perut membuli macam kes yang berlaku ke atas arwah Zulfarhan (pelajar Universiti Pertahanan Nasional Malaysia) sehingga nyawa terkorban,” katanya.
Sementara itu, beliau turut merujuk satu kes lain melibatkan kes yang sama iaitu buli apabila mangsa berjaya mendapat pampasan ganti rugi disebabkan kecederaan kekal yang dialaminya.

Tambah Nor Zabetha, pelaku yang terlibat dalam kes tersebut telah dijatuhi hukuman setimpal.
Pada masa sama, Nor Zabetha berharap ibu bapa agar memainkan peranan utama dengan sentiasa berpesan kepada anak-anak untuk tidak menjadi pembuli kerana kesannya merosakkan masa depan mereka selain mengakibatkan trauma kepada mangsa. – K! ONLINE